Kuching tersenarai dalam UNESCO Creative Cities Network

KUCHING: Bandaraya Kuching telah diterima sebagai ahli UNESCO Creative Cities Network (UCCN) dalam bidang gastronomi.

Menurut Menteri Pelancongan, Kesenian dan Kebudayaan Sarawak, Dato Sri Abdul Karim Hamzah, kami berbangga kerana Kuching ialah bandar pertama di Malaysia yang dimasukkan ke dalam senarai UNESCO Creative Cities Network (UCCN).

“Permohonan Bandaraya Kuching kepada UNESCO adalah kerjasama berpasukan oleh Kementerian dan Majlis Bandaraya yang disokong oleh beberapa pihak berkepentingan Sarawak.

“Aplikasi tersebut mewakili sinergi antara institusi awam di peringkat Persekutuan, Negeri dan Pihak Berkuasa Tempatan dengan sektor swasta dan NGO.

“Mereka termasuk Culinary Heritage and Arts Society Sarawak (CHASS), sebuah gabungan luas pemegang kepentingan yang ditugaskan untuk mempromosikan dan memelihara tradisi gastronomi negeri, dan Society Atelier Sarawak, yang sebelum ini menerajui permohonan yang berjaya untuk menyenaraikan Kuching sebagai Bandar Kraf Dunia di bawah Majlis Kraf Dunia,” ujar beliau dalam sidang media Kuching Creative City of Gastronomy semalam.

Karim turut menzahirkan ucapan tahniah kepada kedua-dua Majlis Bandaraya Kuching Selatan dan Majlis Bandaraya Kuching Utara atas pencapaian yang begitu mengagumkan.

“Kementerian Pelancongan, Kesenian dan Kebudayaan Sarawak juga ingin merakamkan setinggi-tinggi penghargaan kepada Kementerian Pelancongan, Kesenian dan Kebudayaan Malaysia, terutamanya YB Dato Sri Nancy Shukri, kerana menyokong Sarawak dan memudahkan penyerahan kepada UNESCO.

“Kita juga harus berterima kasih kepada alam semula jadi kita dan semua kumpulan etnik yang berbeza di Sarawak dengan warisan unik mereka dan teknik penyediaan makanan, yang membantu kita membina kes yang kukuh untuk masuk ke dalam senarai UNESCO UCCN.”

Terdapat tujuh kategori utama bandar kreatif yang telah digariskan oleh UNESCO iaitu ilmu dan kesusasteraan, filem, muzik, reka bentuk, kraf dan seni tradisional, gastronomi dan seni media.

Jelas Karim, penerimaan Bandaraya Kuching sebagai ahli UCCN adalah satu pencapaian yang cemerlang dan akan memberi impak positif kepada pembangunan sosioekonomi tempatan.

“Ia juga akan meningkatkan keterlihatan dan imej positif kedua-dua Malaysia dan Sarawak, terutamanya di pentas antarabangsa,” jelas Karim semalam.

Oleh AZREEN KERIA

See author's posts


Elavasaran lega berjaya kutip mata penuh

JURULATIH Sarawak United FC E. Elavasaran berpuas hati dengan persembahan pasukannya ketika berdepan Kelantan United FC malam Jumaat lepas.

Beliau menyifatkan pasukannya sangat terdesak untuk mengutip tiga mata penuh dalam perlawanan tersebut ekoran daripada keputusan yang kurang memuaskan sebelum ini.

“Jaringan pada separuh masa pertama memberi kelebihan banyak untuk kami menjaga rentak permainan.

“Kami sedar mereka akan memberi tekanan untuk menyamakan kedudukan, hingga mereka dapat peluang penalti dan membuat jaringan.

“Namun secara keseluruhan, saya sangat gembira dengan aksi cemerlang pasukan saya malam ini,” katanya ketika ditemui selepas perlawanan.

Selain itu, Elavasaran mengulas mengenai kecederaan yang dihadapi Adam Shreen Tambi selepas diterjah kuat oleh pemain Kelantan, kelmarin.

“Shreen cedera di bahagian hamstring dan akan direhatkan buat sementara waktu,” katanya.

Elavasaran turut menyifatkan perlawanan menentang Kelantan di Stadium Sultan Mohamad ke-4 di Kota Bahru nanti akan menjadi cabaran besar buat pasukannya.

“Perlawanan itu nanti sangat penting kerana semua orang mengejar mata untuk layak ke Malaysia Cup.

“Saya kena akui bahawa untuk menang di tempat lawan bukan senang, namun kami akan tetap berusaha sehabis baik untuk kesemua permainan yang berbaki ini,” ujarnya lagi.

See author's posts


Agama Adat Iban dalam Politiesme

ENDANG nitihka semaya Bunsu Petara, Keling Anak Si Gundi, sida deka nulung bala petunggal iya (bansa Iban) taja sida enda begulai sejalai agi di Tembawai Juah dulu kelia. Mayuh tuai-tuai Iban ti tebilang ditulung sida sekali ke nengah mimpi tauka ngena segenda betemu mua. Dalam cherita mimpi-mimpi tuai-tuai Iban, nya nunjukka tanda Bunsu Petara milih lalu nulung sida ngerembai sereta ngemansangka anak telesak sida ke serata menua Sarawak. Uji peratika sekeda ari mimpi tuai-tuai Iban di baru tu.

Mimpi Jabu Apai Umping

Jabu apai Umping tu semina tebilang nyadi bujang berani lalu nyadi manuk sabung, ukai tuai kayau baka sida Dana Bayang, Linggir tauka Aji. Jabu ada di Bangat, Skrang. Sida menyadi ke lelaki iya nya, Tugang, Rekan, Ngadan apai Rembi enggau Gelayan endang sama berani sama kebal magang. Jabu suah bendar nulung Rajah ngaluska menua. Seduai iya Ngadan meh nyadi tuai ke diasuh Tuan Muda Charles Brooke nundukka Perintah Raja maya  Kayau  Sadok Ke-3 taun 1861. Jabu bisi mimpi, lalu mimpi iya baka tu:

Dalam mimpi, Jabu asai ke merau nguluka sungai, nyau kelama iya udah mudik, endur iya rembus ba ai, asai lubuk asai letung, besai bendar tak sega. Lebuh iya dia, peda iya mayuh bendar sungai bepati ari sungai nya, bisi ai sungai nya biru, bisi mansau, bisi chiru, bisi gadung, bisi kuning enggau bisi ga chura bukai. Nyau kepuas iya kalat-kalat enda nemu ni ai sungai ke deka dipudik, iya pan mudik ai ke kuning. Nyau kelama udah iya mudik ai sungai nya endur iya meda orang siku mandi, ti mai iya niki ke rumah. Iya pan lalu nanchangka perau, udah nya lalu enggau orang nya niki.

Datai di rumah, ba ruai orang ke pala tangga, orang pan lalu ngasuh iya duduk tang iya enggai laban madahka diri deka ka Gelong. Orang madah ngagai iya rumah nya ukai rumah orang Gelong tang enggi orang Linsing Kuning. Tusah deh ati iya ensepi diri salah rumah ditiki. Lebuh iya rindang irau ka nya, alai indu siku pansut an bilik ngasuh iya tama, iya lalu tama ke bilik.

Lebuh iya duduk enggau indu di bilik, iya minta pangaruh ngamb ka diri tau serang.

“Enda kami ditu tau ngasuh nuan tau serang Jabu,” pia ka indu, “laban rumah tu rumah Linsing Kuning. “Ngasuh nuan raja baru kami tau,” ku indu nganu iya. Iya madahka diri enggai raja, laban pangeraja iya udah chukup. Nyau kepuas iya ka ngumbuk minta diri tau serang ari indu, indu madah ngagai iya, iya semina naka tau kayau, laban rumah nya ukai rumah orang Panggau Libau tauka orang Gelong.

Indu madah ngagai iya, laban iya udah datai di Linsing Kuning, baka pengeraja sida ga utai ulih Jabu ila. Jabu senganging enggai, tang agi minta diri tau serang. Lebuh seduai betalatka nya, Jabu tedani lalu nemu nya mimpi.

Mimpi Jabu tu amat, iya semina suah bendar matak kayau anak. Nyadi ba pemulih utai iya bulih bendar, tang lebuh utai udah mayuh rumah iya deka bendar angus, laban iya madah ngagai indu nya, iya enggai raja.

Mimpi Temenggong Koh Anak Jubang

Temenggong Koh Anak Jubang tuai Iban keterubah dichirika nyadi Temenggong di Batang Rajang dalam menua pegai Kapit ke diatu. Nyadi Koh tu tau kayau lalu suah mega matak bala malas uti bunuh bansa Orang Ulu sebelah Ulu Batang Rajang ketegal sida nya suah ngachau bansa Iban ti deka berimba bumai betuan di menua nya. Temenggong Koh bisi mimpi baka tu:

Lebuh iya baru angkat bujang, kira umur iya maya nya manggai 15 belas taun, iya asai ke bemimpi tesat bejalai. Nyau kepuas ke tesat nya baru iya rembus ba jalai tawas besai bendar. Lalu dititi iya jalai lalu niki ke bukit. Datai iya di tuchung bukit dia iya meda bisi rumah. Ari rumah nya pansut indu siku lalu ngelaluka iya.

Ninga indu ngelaluka iya, iya pan niki ke rumah. Datai di rumah, indu nya lalu mai iya tama ka bilik. Lebuh tama, peda iya bilik ngenjing penuh dedat laban reta tengkira. Ku indu nya madahka iya.

“Nya semua reta enggi nuan magang Koh.”

Gaga bendar asai ati sepi iya ninga indu nya madahka semua reta nya enggi iya magang.

Udah indu madahka nya enggi iya, indu lalu madahka rumah ke ditiki iya nya rumah orang di tuchung Rabung Berani, Rabung Kaya. Udah nya indu lalu mai iya pansut ke ruai ka baru. Lebuh indu mai iya ka ruai, dia iya nyau berunding deka mulaika diri. Indu pan lalu ngasuh iya pulai, sereta lalu madah ngagai iya jalai iya pulai.

Udah indu nunjukka jalai ngagai iya, iya lalu nurun bukit ke ditiki iya mansang kia tadi. Nyau lama udah iya nurun, iya pan rembus ke lebak dalam bendar. Ari lebak nya iya nurun baru, lalu meda buluh betung melintang jalai iya. Datai ba betung iya lalu deka ensuruk. Kejang iya deka meremi ensuruk, iya tedingaka nyawa orang ngangau nagang iya ensuruk nya. Ninga rara orang, iya lalu ngeransi deka merejuk. Tang orang enda ngasuh iya merejuk melunggang ke sepiak.

“Ni jalai aku dih?” ku Koh.

“Enti nuan deka nengah jalai nya, lumpung nuan betung nya,” ku munyi jaku orang nya.

“Baka ni deka ngelumpung betung ngemesai nya?” ku saut Koh.

“Enti nuan enda ulih ngelumpung betung nya, nuan nadai jalai bukai,” ku timbal orang nya bejaku baru.

Ninga munyi nya, iya lalu nyintak duku jempul iya lalu mantap betung nya putus dua. Duku ke dikena iya mantap betung nya asai sepi iya, endang duku ke suah ditangkin iya di menua tu. Udah putus betung nya disimpung iya, indu siku dinga iya bejaku.

“Mayuh bendar orang udah nengah jalai nya Koh, tang siku pan nadai mih sida tesimpungka betung ke melintang jalai sida nya. Kengka siku dua ke berani nyimpung iya, semina naka ngeliti aja kulit kena pantap sida.  Nyadi laban nuan udah tesimpungka betung nya, enti nuan ngayau nadai menua tau enda alah laban nuan.”

Udah abis jaku indu nya, lelaki siku pan pansut madahka, enti Koh ngangauka sida mai ngayau, sida deka enggau iya magang. Lelaki nya madahka diri Keling, tuai orang di Panggau Libau.

Nyadi lebuh Koh apin dichiri Raja Charles Brooke nyadi Penghulu menya, sekali ga Koh bisi mimpi nyelai. Iya asai ke betemu enggau Raja Brooke ke ngasuh iya muka sarah. Dibuka iya enda ulih, laban Raja nadai meri iya pemuka. Meda sarah lalu apin ulih buka iya ke Raja Brooke.

“Nya sebarang chara nuan muka sarah nya Koh,” ku Raja Brooke. Ninga munyi nya, Koh pan mabak tanchang sarah enggau penapat-inat. Sarah pan pan tebuka ga dibabak iya. Peda iya utai dalam sarah nya, duit penuh sarah. Raja Brooke pan madahka iya, nya endang enggi iya magang-magang.

Udah tembu nya, Raja Brooke pan bejaku baru deka ngasuh iya nyadi Penghulu.  madahka diri enda tau nyadi Penghulu.

“Dek enda tau enda nyadi Penghulu,” ku Raja Brooke nimbal saut Koh. Lebuh seduai bekelikuh, Koh pan tedani. Nya baru iya nemu nya mimpi ti nyelai.

(Kenu ku Benedict Sandin, mimpi tu ditusi niang Temenggung Koh empu ngagai niang Mujah Anak Mambang dalam taun 1951 di Kuching. Sebedau Temenggung Koh parai tuai, Mujah parai dalam bulan April 1966 maya  umur iya 95 taun.)

(Betampung ba Tusun Ke-48)

Nya mih sekeda ari chara Orang Panggau Libau (Bunsu Petara) ngayanka diri lalu mantu bansa Iban ti megai Agama Adat Iban. Orang ti ayan dalam 13 mimpi tuai Iban nya ukai Antu tang Bunsu Petara (Dewa), ukai mega Petara (God Almighty). Udah ambis macha artikel tu ila, arapka kitai Iban tau bebasaka agama tauka pengarap orang bukai taja diri empu udah megai agama Kristian, Islam, Hindu, enggau ti bukai. Tetiap iku mensia dunya bisi penemu kediri empu milih agama / pengarap ti patut ba diri empu, tang anang bejai agama orang bukai, enggai ke kitai dianu Petara, Bunsu Petara tauka Antu. Pemaik, pengelantang meruan enggau kitai semua, gayu guru gerai nyamai. Awakka berekat Iya enggau kitai belama-lama. Pia mega enti sema bisi bantah ba utai ke enda betul dibantaika aku dalam artikel tu, enggau ati ti gaga sereta rurus ati aku nerima pejah tauka bantah kita; awakka utai ti enda betul deka diaduka aku baru; utai tajam tau tumpul, utai juring tau kudul, utai terit tau tendur,  maya artikel tu nyadi bup dudi hari ila. Anang takut, anang malu ngiga aku ba lumur hp / whatsApp tu: 013 8325146.

Oleh Harry Usup Umbar

See author's posts


Chelsea kena ratah!

FRANK Lampard memberi amaran kepada barisan pemainnya bahawa beliau tidak akan melupakan pengajaran daripada kekalahan 0-3 di Sheffield United kelmarin.

Skuad bimbingan Lampard menerima hukuman akibat kerapuhan benteng pertahanan di Bramall Lane yang menyaksikan David McGoldrick meledak dua gol manakala satu lagi gol disumbangkan oleh Oli McBurnie.

Ia adalah satu lagi aksi mengecewakan dipamerkan Chelsea yang sebelum ini tewas 2-3 kepada West Ham selepas aksi liga bersambung semula.

“Lawan lebih baik berbanding kami daripada sudut fizikal, mental dan penguasaan bola.

“Mereka lebih kuat. Anda dapat mendengar bunyi bising dan ia adalah suara barisan pemain Sheffield United voices.

“Mereka adalah pasukan yang bagus. Jika anda hadir ke sini dan beraksi di bawah tahap sebenar, inilah yang akan berlaku.

“Pergerakan kami amat perlahan dan dan barisan pemain sayap tidak berfungsi dengan baik. Kami cuba untuk mengawal permainan yang kami gagal. Ketika ketinggalan 0-2, ia menjadikan situasi lebih sukar.

“Banyak yang saya pelajari daripada kekalahan ini dan saya tidak akan melupakannya,” katanya.

See author's posts


MARii ERP bantu pendigitalan operasi PKS

CYBERJAYA: Institut Automotif, Robotik dan IoT Malaysia (MARii) mengumumkan ketersediaan platform MARii Enterprise Resource Planning (MARii ERP) bagi memacu pendigitalan operasi perniagaan, terutamanya bagi Perusahaan Mikro, Kecil dan Sederhana (PKS).

MARii ERP merupakan platform atas talian bagi syarikat-syarikat menguruskan fungsi-fungsi utama perniagaan di bawah satu platform, termasuk Pengilangan, Jualan & Logistik, Pengurusan stok & inventori, Perolehan dan Perakaunan

Sistem MARii ERP yang dibangunkan MARii (sebuah agensi MITI) dapat mengautomasikan proses pentadbiran manual melalui pendigitalan simpanan rekod, pemusatan maklumat dan menyatukan pesanan jualan sehingga penghantaran di dalam satu sistem yang dapat diakses dan digunakan oleh pelbagai fungsi di dalam suatu perusahaan.

Sebagai contoh, pengilang dapat menggunakan sistem MARii ERP untuk membolehkan pasukan jualan untuk menyatukan data jualan yang digunapakai oleh bahagian pengilangan dalam merancang operasi, inventori dan logistik, dan akhirnya direkodkan oleh jabatan kewangan secara real-time.

“Paling penting, sistem MARii ERP membolehkan perniagaan mengoptimumkan penggunaan sumber – memastikan tenaga kerja, infrastruktur dan peralatan digunakan untuk menambah nilai kepada operasi, dan tidak dibazirkan kepada aktiviti tanpa nilai yang kini dapat dielakkan melalui digitalisasi”, ujar CEO MARii, Dato’ Madani Sahari.

Dato’ Madani menjelaskan bahawa pandemik ini telah mengakibatkan gangguan kepada ekonomi, terutamanya apabila negara perlu memilih di antara nyawa dan kehidupan semasa menguruskan pandemik. Walaupun sesetengah operasi perlu dilakukan di premis perniagaan, banyak PKS mengalami kesukaran melaksanakan kerja dari rumah kerana kekurangan sumber di dalam mendigitalisasikan operasi yang sepatutnya dapat dibuat secara atas talian.

“Sistem MARii ERP mewujudkan suatu persekitaran operasi perniagaan berdasarkan data, dan yang paling penting, tidak dikekang oleh lokasi dan kawalan pergerakan selagi terdapat sambungan ke internet – selaras dengan usaha kerajaan ke arah pendigitalan perniagaan”, katanya.

Syarikat-syarikat yang berminat memulakan pendigitalan operasi juga boleh mengikuti pelbagai program anjuran MARii bagi meningkatkan kebolehan dan keupayaan operasi mereka. Ini membolehkan mereka memanfaatkan sistem MARii ERP sepenuhnya, sebagai platform pusat bagi transformasi digital syarikat. Di antara program-program ini adalah Technopreneur Development Programme (TDP), MARii Lean Production System (LPS), MARii Industry4WRD Technology Platform (MITP), CEO/Owner Growth Mindset Programme (COGMP) dan banyak lagi.

Melalui ekosistem program-program MARii yang dipacu melalui sistem MARii ERP, MARii dapat menyesuaikan sistem dan menugaskan pakar kepada syarikat, yang akan mengkaji dan mengenal pasti proses-proses manual yang boleh melalui proses pendigitalan.

“Sistem MARii ERP ditawarkan pada kadar langganan yang mampu milik, dan kami boleh membantu syarikat-syarikat mencapai pulangan pelaburan dalam beberapa bulan sahaja”, tambah Dato’ Madani.

Bagi yang berminat, boleh berhubung melalui info@marii.my .-Bernama

See author's posts


Kesal individu tentang kerajaan

SRI AMAN: Menteri Muda Kesejahteraan Komuniti, Datuk Francis Harden Hollis melahirkan rasa kesal berhubung tindakan sesetengah individu yang tergamak menentang kerajaan kerana tidak dilantik sebagai ketua kaum di kawasan mereka.

Menurut beliau pelantikan Ketua Kaum (Tuai Rumah, Ketua Kampung dan Kapitan) memerlukan syarat yang umumnya sudah diketahui oleh para individu berkenaan selama ini dan bukan dilantik secara sesuka hati.

“Jika tidak dapat dilantik sebagai ketua kaum, individu-individu ini mungkin boleh dipertimbang untuk memegang jawatan pengerusi Jawatankuasa Kemajuan dan Keselamatan Kampung (JKKK) di kawasan masing-masing.

“Malangnya ada di antara mereka yang tidak berpuas hati berhubung perkara ini. Ia menyebabkan mereka bertindak menentang kerajaan dan mewujudkan puak baharu hingga menjurus kepada perpecahan rakyat di penempatan masing-masing,” kata beliau.

Harden yang juga Ahli Dewan Undangan Negeri (ADUN) Simanggang berkata demikian pada Program Info On Wheels (IOW) anjuran Jabatan Penerangan Daerah Sri Aman di Rumah Sherit Tambon, Titikah, Batu Lintang Undop di sini baru-baru ini.

Selain itu, beliau juga menasihatkan rakyat agar tidak bersikap seperti ‘kacang lupakan kulit’ berhubung sumbangan kerajaan Gabungan Parti Sarawak (GPS) terhadap pembangunan hidup mereka selama ini.

“Kawasan DUN Simanggang misalnya sehingga kini telah pun dilimpahi banyak projek pembangunan daripada kerajaan GPS walaupun terdapat segelintir pihak yang bertindak ‘tutup mata dan telinga’ berhubung perkara itu sehingga sekarang.

“Justeru saya berharap agar ketua kaum dapat menyedarkan rakyat mengenai perkara ini dan seterusnya mengajak mereka untuk terus menyokong kerajaan ke arah mencapai visi Sarawak antara negeri termaju dalam Malaysia menjelang tahun 2030 nanti,” kata beliau.

Harden pada program itu telah menyerahkan Kenyalang Gold Card (KGC) kepada 85 penerima dari 11 rumah panjang di sini dan seterusnya menyerahkan sijil pemilikan ‘Rubber Block Plantation’ (RBA) kepada 150 peserta.

Pemilikan sijil RBA berkenaan melibatkan tanah berkeluasan 343 hektar dengan pihak Jabatan Pertanian akan menyelia projek tersebut selama lima tahun berpandukan kepada kontrak sebelum selenggara ladang itu diambil alih oleh peserta itu sendiri.

Turut hadir, Timbalan Residen Sri Aman, Elvis Didit, pemangku Pegawai Penerangan Daerah Sri Aman, Jessica Gilbert Bunsu, wakil Pegawai Daerah Sri Aman, Sandin Ajah, Penolong Jurutera Jabatan Pengairan dan Saliran Sri Aman, Fedilis Ann Dizer, para wakil jabatan kerajaan, ketua kaum dan rakyat di sini.

Oleh Valentine Ngumbang

See author's posts


BDFA belum buat keputusan

FAIZAL BUJANG

PERSATUAN Bola Sepak Bahagian Betong (BDFA) akan bermesyuarat bagi membincangkan status penganjuran Liga Betong 2020 dan Piala Datuk Amar Douglas Uggah Embas 2020.

Presiden BDFA, Kaunselar Abang Suhordie Abang Zaini memberitahu, mesyuarat khas berkenaan dijangka diadakan selepas sambutan Hari Gawai Dayak atau selewat-lewatnya berakhir Perintah Kawalan Pergerakan Bersyarat (PKPB) pada 9 Jun depan.

“Setakat ini kita belum dapat memberi gambaran berhubung status penganjuran dua kejohanan berprestij itu.

“Apa yang pasti, satu mesyuarat khas akan diadakan selepas sambutan Hari Gawai Dayak kelak…atau selewat-lewatnya selepas berakhir PKPB,” ujar beliau ketika mengulas mengenai perkara itu semalam.

Menurut Abang Suhordie, sebagai mana diketahui masyarakat dibayangi kebimbangan penularan virus berbahaya (Covid-19) ketika ini.

Oleh yang demikian tambah beliau, biarlah situasi benar-benar selamat sebelum sebarang keputusan dapat dibuat kelak.

Katanya, ahli gabungan seluruh bahagian juga pastinya mengambil pendekatan sama dalam usaha memutus rantaian penularan virus berkenaan.

See author's posts


GTA muktamad calon Perdana Menteri jika menang PRU15 – Dr Mahathir

BANGI, 2 Nov (Bernama) — Gerakan Tanah Air (GTA) akan menamakan calon perdana menterinya hanya setelah memenangi Pilihan Raya Umum (PRU15), kata Pengerusi Protem GTA Tun Dr Mahathir Mohamad.

Dr Mahathir yang merupakan Perdana Menteri Keempat dan Ketujuh Malaysia berkata setakat ini GTA tidak mempunyai senarai calon untuk jawatan perdana menteri.

“Kita (GTA) akan tentukan kalau kita menang PRU nanti. Kalau tak menang, calon PM (perdana menteri) tak ada,” katanya pada sidang media selepas mengumumkan calon PRU15 GTA di Pusat Konvensyen Bangi di sini hari ini.

Dr Mahathir berkata demikian ketika ditanya sama ada GTA telah memuktamadkan calon bersesuaian untuk jawatan perdana menteri sekiranya berjaya memenangi 112 kerusi Parlimen pada PRU15.

GTA hari ini mengumumkan akan bertanding di lebih 120 kerusi Parlimen pada PRU15 dengan menggunakan logo dan bendera Pejuang kerana pendaftaran gerakan yang ditubuhkan pada 4 Ogos lepas itu belum diluluskan Jabatan Pendaftaran Pertubuhan Malaysia (RoS).

Mengenai manifesto GTA, Dr Mahathir yang juga Pengerusi Pejuang berkata ia akan dilancarkan dalam masa terdekat.

Ditanya mengenai perancangan GTA sekiranya gagal membentuk kerajaan, beliau berkata langkah susulan akan dibuat selepas PRU15, sama ada akan menjalin kerjasama dengan mana-mana pihak atau sebaliknya.

“Mungkin kita tidak dapat semua kerusi tapi saya yakin kita boleh menang. Sebarang perancangan akan dibuat selepas pilihan raya,”katanya.

Sementara itu, Dr Mahathir berkata tiada pertemuan diadakan bersama beberapa nama besar pemimpin Barisan Nasional (BN) dan UMNO yang tidak disenaraikan sebagai calon PRU15.

“Tetapi kalau datang berjumpa pun, kerusi sebagai calon GTA dah penuh,” katanya.

Pada majlis pengumuman bakal calon BN bagi PRU15 semalam, beberapa pemimpin parti itu tidak tersenarai termasuk Datuk Seri Shahidan Kassim (Arau), Tan Sri Annuar Musa (Ketereh), Datuk Zahidi Zainul Abidin (Padang Besar), Datuk Halimah Mohamed Sadique (Kota Tinggi) dan Datuk Seri Tajuddin Abdul Rahman (Pasir Salak).

— BERNAMA

See author's posts


RM120 juta naik taraf sistem saliran

KUCHING: Jabatan Pengairan dan Saliran (DID) Sarawak akan melaksanakan projek penambahbaikan sistem saliran dan mitigasi banjir di Batu Kawa bernilai RM120 juta.

Menurut Jabatan Pengairan dan Saliran (DID) Sarawak, projek berkenaan akan dilaksanakan di bawah Rancangan Malaysia Ke-12 (2021-2025).

“Projek itu termasuk penambahbaikan sistem pengairan di Lorong 1C dan 3, Sungai Moyan, Sungai Surih, Jalan Field Force, Jalan Ketitir, Desa Wira dan kawasan Rancangan Perumahan Rakyat (RPR).

“Selain itu, projek ini juga melibatkan kerja-kerja pemulihan tebing sungai di Kampung Sinar Budi Baru yang mana Perunding CF telah dilantik sebagai pereka projek dan syarikat konsultasi oleh pihak DID Sarawak,” katanya menerusi satu kenyataan media di sini, semalam.

Selain itu, Dr. Sim yang juga Ahli Dewan Undangan Negeri (ADUN) Batu Kawah telah menerima taklimat perincian projek berkenaan daripada Pembantu Pengarah DID Sarawak, Jamesy Mijek pada 30 Januari lalu.

Hadir sama, pereka projek dan syarikat konsultasi, Foo Siang Ning dan Pengerusi Parti Bersatu Rakyat Sarawak (SUPP) cawangan Batu Kawah, Lim Ah Ted turut berada di kawasan tapak.

Jabatan Pengairan dan Saliran percaya bahawa setelah projek selesai, masalah saliran di Batu Kawa akan diperbaiki.

Oleh Jeakqleyn Yacho

See author's posts


30 sertai Bengkel Penulisan Berimpak Tinggi

MUKAH: Seramai 30 peserta mengikuti Bengkel Penulisan Jurnal Berimpak Tinggi (High Impact Journal  writing Workshop) di Politeknik Mukah (PMU).

Mereka terdiri daripada  Pensyarah dari  Jabatan Kejuruteraan Elektrik (JKE) ,  Jabatan Kejuruteraan Mekanikal (JKM), Jabatan Kejuruteraan Awam (JKA),  Jabatan Perdagangan ( JP ) dan  Jabatan Teknologi Maklumat & Komunikasi ( JTMK ).

Bengkel tiga hari bermula 15 hingga 17 Julai merupakan anjuran Unit Penyelidikkan, Inovasi & Pengkomersialan (UPIK) PMU.

Adalah difahamkan, ia telah dijadikan sebagai persediaan menjelang program Technology & Innovation International Conference 2021 (Techon) yang bakal diadakan dalam waktu terdekat ini.

Majlis Perasmian Penutupan bengkel  berkenaan telah dilakukan oleh Timbalan Pengarah Sokongan Akademik PMU, Iskandar Reduan.

Sementara itu,  Dr. Habsah  Mohd Sabli yang terlibat secara langsung dengan program itu menyatakan antara objektif lain bengkel tersebut ialah untuk memberikan pendedahan dan panduan kepada peserta mengenai cara penulisan jurnal, artikel yang betul bagi penerbitan jurnal berwasit dan berimpak tinggi.

“Ia juga adalah  untuk menjadikan budaya menulis jurnal, artikel serta  mewujudkan suasana lebih mengenali dan meningkatkan kemesraan dikalangan peserta  dalam projek penyelidikan bersama untuk menghasilkan jurnal yang bermutu,” jelasnya lagi.

Di samping itu, tambahnya,  bengkel tersebut bertujuan  untuk memperluaskan kemahiran dan teknik penulisan di kalangan peserta termasuk menghasilkan beberapa penulisan kertas jurnal seperti yang diharapkan.

Oleh Henry B Siyu

See author's posts


Pustaka,JTS, REDEEMS, UCTS meterai MoA, MoU

KUCHING: Pustaka Negeri Sarawak mencatat lembaran baharu dengan menandatangani Memorandum Persetujuan (MoA) bersama Jabatan Tanah dan Survei dan menandatangani Memorandum Persefahaman (MoU) bersama persatuan Gerakan Penyelidikan Dan Pembangunan Singai (REDEEMS) dan Universiti Kolej Teknologi Sarawak (UCTS).

Menurut Ketua Lembaga Pengurusan Pustaka Negeri Sarawak, Tan Sri Datuk Hamid Bugo, Pustaka Negeri bukan sahaja merupakan pusat ilmu pengetahuan dan informasi, malah membina komuniti yang berilmu dan akan menjadi satu signifikan kepada kita melalui memorandum ini.

“Kita sekarang perlu berdepan zaman digital yang mana data tepat merupakan aset bernilai untuk kita bergerak maju ke hadapan.

“Melalui MoU dan MoA bersama agensi ini, Pustaka Negeri akan menjadi tempat penting yang akan menjadi rujukan banyak pihak termasuk masyarakat dan komuniti yang mana kebanyakan data terutama melalui Jabatan Tanah dan Survei (JTS) akan disimpan di sini,” katanya yang menyaksikan Majlis Tandatangani MoA dan MoU bersama REDEEMS dan UCTS di Pustaka Negeri semalam.

MoA bersama JTS akan membolehkan salinan digital dan rekod jabatan kaji selidik akan disimpan di satu pusat bagi tujuan mikrofilem selain membolehkan perkongsian pengetahuan mengenai maklumat geografi apabila diperlukan.

Selain itu, usaha Pustaka Negeri untuk menyalurkan ilmu pengetahuan dan informasi kepada kawasan luar bandar akan menjadi kenyataan melalui MoU bersama REDEEMS yang mana kerjasama ini membolehkan perpustakaan untuk komuniti dibina di Pusat REDEEMS di Jalan Apar-Segong, Bau.

Melalui persefahaman ini, REDEEMS bersetuju untuk menyediakan ruang untuk perpustakaan dan Pustaka akan mengendalikan perkhidmatan ini yang mana kos untuk menubuhkan perpustakaan sekitar RM 292,250 dan kos operasi sekitar RM98,300 untuk tempoh setahun.

MoU antara Pustaka Negeri bersama UCTS juga akan membolehkan pelajar mengakses bahan perpustakaan selain menggunakan perkhidmatan yang disediakan oleh pihak Pustaka.

“Lobi perpustakaan akan digunakan untuk pameran projek Sekolah Seni Bina (SBE) selain akses untuk penggunaan arkib perpustakaan.

“Pustaka Negeri juga akan menyediakan bilik khas sebagai pusat sumber kecil UCTS untuk pelajarnya,” jelasnya.

Turut hadir, Pengarah JTS, Abdullah Julaihi, Naib Canselor UCTS, Khairuddin Hamid, Presiden REDEEMS dan Datuk Peter Nansian Ngusie dengan Ketua Pegawai Eksekutif Pustaka Negeri Sarawak, Rashidah Bolhassan.

Oleh ASYRAF HALIM

See author's posts


Mbappe harapkan final dua pasukan Perancis

BINTANG Paris Saint-Germain, Kylian Mbappe mengakui bahawa dia berharap Lyon akan mengalahkan Bayern Munich di peringkat separuh akhir Liga Juara-Juara UEFA pada  Khamis sekali gus akan menyaksikan final dua pasukan dari Perancis dalam pertandingan kelab elit Eropah hujung minggu ini.

“Saya pasti memilih Lyon, kerana mereka adalah pasukan Perancis,” kata Mbappe ketika ditanya apakah dia mempunyai lawan pilihan di final setelah kemenangan 3-0 separuh akhir Paris SG ke atas RB Leipzig di Lisbon semalam.

“Ini akan menjadi permainan yang sangat sukar. Sekiranya Bayern, baik, tetapi jika itu adalah Lyon, ia pasti menjadikannya acara yang sangat istimewa.”

Paris SG merupakan pasukan dari Perancis pertama mara ke final Liga Juara-Juara sejak Monaco pada 2004 setelah gol daripada Marquinhos, Angel Di Maria dan Juan Bernat mengalahkan Leipzig dalam pertemuan berat sebelah di Estadio da Luz.

Mereka mungkin tidak akan menjadi pilihan dalam final menentang Bayern, tetapi mereka pasti menjadi pilihan jika menentang Lyon.

Paris SG memenangi gelaran Ligue 1 sementara Lyon menduduki tempat ketujuh dalam musim yang dipendekan kerana wabak Covid-19.

Kedua-dua pasukan bertemu baru-baru ini dalam final Piala Liga Perancis, Julai lepas, dengan Paris SG menang menerusi penentuan sepakan penalti setelah seri 0-0.

Mbappe terlepas perlawanan itu kerana kecederaan pergelangan kaki, yang dialaminya ketika beraksi dalam final Piala Perancis menentang Saint-Etienne seminggu sebelumnya.

Namun, dia kembali memain peranan penting selepas masuk sebagai pemain gantian dalam kemenangan 2-1 suku akhir ke atas Atalanta minggu lalu dan bermula menentang Leipzig.

“Kebenarannya adalah bahawa pada malam saya mengalami kecederaan ketika menentang Saint-Etienne, saya fikir begitu, bahawa saya tidak akan kembali” untuk Liga Juara-Juara ‘Final Eight’, katanya.

“Saya menangis sepanjang malam, tetapi keesokan harinya saya bangun dan berkata kepada diri saya sendiri bahawa saya akan melakukan semua yang saya mampu, mendapatkan rawatan sepanjang hari dan pulang ke rumah dan mendapatkan lebih banyak rawatan.

“Saya tahu pasukan memerlukan saya pada satu ketika, mungkin bukan kerana kehadiran fizikal saya di atas padang tetapi juga berada di sekitar pasukan dan menunjukkan kepada mereka bahawa saya baik-baik saja.

“Saya tidak pernah mahu mereka melihat bahawa saya menderita. Ini adalah masa yang sukar tetapi sangat senang dapat kembali menentang Atalanta dan membantu pasukan melayakkan diri hari ini.”

Mbappe, 21, mengakui dia masih belum mencapai tahap kecergasan terbaiknya.

“Saya merasa baik, lebih baik dan lebih baik sepanjang masa, tetapi saya masih harus memakai ikatan.

“Tidak ada lagi rasa sakit. Saya masih perlu mengambil langkah berjaga-jaga tetapi saya bersedia membantu pasukan, memberikan segalanya di atas padang. Yang saya mahukan adalah menang, sebab itulah saya datang ke sini.” – AFP

See author's posts


Pembentukan Kabinet perlu berlandaskan kaliber bukan kuota

KUCHING: Pembentukan Kabinet Persekutuan mestilah berdasarkan kaliber dan kemampuan, bukannya kuota bagi setiap parti yang menyokong ‘Kerajaan Perpaduan’, kata Timbalan Menteri di Jabatan Premier Sarawak (Hal Ehwal Korporat dan UKAS), Datuk Abdullah Saidol.

Katanya, rakyat dan maruah negara harus diutamakan dalam aspek ini.

“Saya yakin semua rakyat mahukan kerajaan yang mampu mentadbir dan mengurus negara dengan telus, berintegriti dan cekap terutama dalam pemulihan ekonomi dan kesejahteraan rakyat.

“Saya berharap barisan Kabinet baharu ini terdiri daripada mereka yang berkaliber dan berkemampuan tertinggi untuk mengurus semua kementerian dengan melaksanakan budaya pengurusan terbaik dan memperkenalkan dasar yang membina untuk pembangunan negara,” katanya ketika ditemui media di Bangunan Dewan Undangan Negeri (DUN) Sarawak, sebentar tadi.

Katanya, kebajikan rakyat dan maruah negara harus diutamakan dan bukannya kepentingan individu dan kedudukan mereka.

Kabinet Persekutuan yang baharu perlu dibentuk berikutan majlis angkat sumpah Perdana Menteri baharu Datuk Seri Anwar Ibrahim, semalam.

Oleh NUR AIN OTSMAN

See author's posts


KM terima kunjungan IEM Cawangan Sarawak

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada The Institution of Engineers Malaysia (IEM) Cawangan Sarawak di pejabat beliau di Wisma Bapa Malaysia di sini, semalam.

Kunjungan hormat yang diketuai Pengerusi IEM Cawangan Sarawak, Dato Ir. Janang Bungsu adalah bertujuan untuk memaklumkan tentang perkembangan International Engineering Centre (IntEC) kepada Abang Johari.

Menurut Janang, Kerajaan Sarawak memperuntukkan tanah di kawasan Samarahan selain bersetuju untuk memberikan ‘matching grant’ bagi pembinaan bangunan InTEC.

“IEM Cawangan Sarawak akan membeli satu unit rumah kedai untuk dijadikan sebagai pusat sementara IntEC bagi membolehkan mereka untuk menjalankan aktiviti seperti seminar dan kursus pendek bagi membangunkan, menyemai serta meningkatkan pengetahuan jurutera di Sarawak dalam bidang kejuruteraan.

“Kerajaan Sarawak kini juga sedang menuju ke arah pendigitalan, jadi kita berharap agar para jurutera juga tidak ketinggalan untuk melengkapkan diri dengan pengetahuan berkaitan teknologi seperti ‘Artificial Intelligence’ (AI) dalam bidang kejuruteraan,” ujarnya.

Tambah beliau, mereka juga akan melancarkan Buku Peringatan Ulang Tahun ke-53 IEM Cawangan Sarawak yang berkisarkan perkembangan pembangunan di Sarawak.

“Pembangunan di Sarawak masih lagi rancak dan ramai jurutera dari negeri lain datang ke Sarawak untuk bekerja namun kita berharap agar kerajaan negeri boleh memberi keutamaan kepada rakyat tempatan untuk menerajui pembangunan di Sarawak kerana pastinya kita lebih mengenali Sarawak sebagai rakyatnya,” tambahnya

IEM Cawangan Sarawak ditubuhkan pada 1968 dengan keanggotaan seramai 4,601 orang (setakat Disember 2020) yang terdiri daripada jurutera profesional serta graduan dalam bidang kejuruteraan dan mempunyai pejabat yang beroperasi di Kuching dan Miri.

Turut hadir, mantan Pengerusi Ir. Haidel Heli dan ahli-ahli IEM yang lain.

See author's posts


Bunga kait tarikan baharu sempena Hari Valentine

KUCHING: Hanya mengait bunga untuk mengisi masa lapang, kraftangan bunga kait atau ‘crochet flower’ yang dihasilkan Shirley Alik, 36, menjadi tarikan sempena sambutan Hari Valentine.

Shirley, Penolong Pengarah Jabatan Alam Sekitar (JAS) Sarawak berkata, beliau mengait tiga jenis bunga iaitu bunga ros, tulip dan bunga ‘forget me not’ di mana ketiga-tiga bunga tersebut dapat dijadikan hadiah buat yang tersayang atau dijadikan hiasan.

“Saya mula menceburi bidang ini sejak Oktober tahun lepas dan inspirasi untuk mengait bunga ini timbul semasa saya menghadiri majlis konvokesyen suami pada tahun lepas.

“Saya terdetik untuk meneruskan bisnes bunga kait ini kerana saya sedar ia berlainan daripada bunga plastik yang biasa dijual manakala bunga yang segar dijual agak mahal dan tidak tahan lama,” kata wanita berbangsa Bidayuh tersebut ketika ditemu bual Utusan Sarawak.

Menurutnya lagi, setakat ini beliau hanya menjual bunga tersebut pada skala kecil namun turut mendapat sambutan dari rakan-rakan sekerja dan orang ramai yang membelinya sempena Hari Valentine.

Oleh RYNNA SHA’ERRA

See author's posts


Vaksin Covid-19: Usah dengar khabar angin

SIMANGGANG: Rakyat di kawasan Dewan Undangan Negeri (DUN) Lingga dinasihat agar tidak mendengar khabar angin mengenai keburukan penggunaan vaksin Covid-19 pada masa sekarang.

Wakil rakyatnya Simoi Peri berkata penularan khabar angin mengenai kesan buruk penggunaan bahan itu telah menyebabkan sesetengah individu enggan menerima suntikan vaksin berkenaan pada masa sekarang.

“Adalah amat penting sebenarnya untuk seluruh rakyat terutama sekalinya dari DUN Lingga untuk mendaftar diri dan menerima suntikan vaksin Covid-19 di lokasi yang ditentukan kelak.

“Ini kerana suntikan vaksin tersebut bertujuan mempertingkat sistem imunisasi tubuh kita dalam melawan penularan pandemik Covid-19 di kawasan sekeliling sekarang,” kata beliau.

Menurut Simoi, individu yang telah menerima suntikan dua dos vaksin berkenaan mempunyai risiko amat rendah untuk tidak menyebar virus berbahaya tersebut terhadap ahli keluarga dan sahabat handai masing-masing.

“Dengan kata lain individu yang rela hati menerima secara lengkap dua dos suntikan vaksin berkenaan akan dapat melindungi ahli keluarga dan orang sekeliling daripada jangkitan pandemik itu.

“Justeru jangan biarkan diri kita berisiko menyebarkan virus berkenaan disebabkan oleh khabar angin berkenaan…berdaftarlah bagi tujuan tersebut selagi berkelayakan demi menghentikan penularan pandemik berbahaya itu di sini,” kata beliau.

Terdahulu Simoi telah pun selesai menerima dua dos suntikan vaksin Covid-19 bertempat di Dewan Suarah Sri Aman dalam bandar ini pada Isnin lepas.

Turut hadir di Dewan Suarah Sri Aman untuk menerima suntikan vaksin Covid-19 berkenaan adalah Menteri Muda Pembangunan Perindustrian, Datuk Malcom Mussen Lamoh.

Oleh VALENTINE NGUMBANG

See author's posts


12 MAUT Letupan gas di masjid

DHAKA: Satu letupan gas yang disyaki berlaku di sebuah masjid di Bangladesh telah mengorbankan 12 nyawa sementara puluhan lagi parah akibat letupan terbabit, kata polis semalam.

Para jemaah sedang menunaikan solat Isyak ketika letupan masjid berkenaan berlaku di daerah Narayanganj, kata pasukan kecemasan.

Penyiasat mengesan berlakunya satu percikan api yang bermula daripada penyaman udara selepas bekalan elektrik terputus.

“Kebocoran gas memasuki ruang masjid tersebut,” kata ketua bomba Narayanganj kepada AFP.

“Apabila mereka menutup tingkap dan pintu, dan membuka penyaman udara lalu satu percikan api muncul dan seterusnya berlakulah letupan di dalam masjid.”

12 mangsa yang terkorban adalah antara 37 yang dibawa ke hospital di Dhaka masih dalam keadaan kritikal, jelas jurucakap hospital.

Dia menambah bahawa kesemuanya mengalami luka melecur antara 70 hingga 80 peratus.

Polis mengatakan sekurang-kurangnya 45 orang mengalami kecederaan dan orang ramai juga turut memberitahu ada terhidu gas bocor.

Di Bangladesh, peraturan tentang keselamatan sering diambil remeh terutama di dalam pembinaan. Ribuan terbunuh setiap tahun dalam insiden kebakaran di dalam negara yang mempunyai penduduk seramai 168 juta orang. – AFP

See author's posts


Masing sokong gesaan bina CIQ di Kapit

KUCHING: Timbalan Ketua Menteri Sarawak II, Tan Sri Datuk Amar James Jemut Masing, menyokong penuh gesaan bagi pos Kastam, Imigresen dan Kuarantin (CIQ) dibina di Tapak Megah di Bahagian Kapit yang terletak 20 kilometer dari sempadan dengan Kalimantan, Indonesia.

Beliau berkata, pos itu perlu untuk mengekang kegiatan rentas sempadan secara haram dan penyeludupan barang seperti petrol dan gula ke Long Nawang, sebuah penempatan di Kalimantan dengan populasi 5,000 orang.

“Perlu ingat, pembinaan CIQ di Tapak Megah juga mampu mengawal dan mengurangkan kemasukan pendatang tanpa izin ke Sarawak,” katanya dalam kenyataan semalam selepas menerima kunjungan hormat Komander Briged Pasukan Gerakan Am (PGA) Sarawak SAC Mancha Ata.

Ahli Parlimen Hulu Rajang, Datuk Wilson Ugak Kumbong, mencadangkan pada sidang Dewan Rakyat baru-baru ini bahawa CIQ patut dibina di Tapak Megah, serta di Long Singut di Baleh, untuk membendung kegiatan rentas sempadan secara haram.

Katanya tiga empangan utama di Sarawak — Bakun, Baleh dan Murum — terletak dalam kawasan yang diwakilinya, yang tidak jauh dari sempadan Sarawak-Kalimantan, dengan itu memerlukan pewujudan CIQ untuk meningkatkan kawalan keselamatan.

Masing, yang juga Menteri Infrastruktur dan Pembangunan Pelabuhan Sarawak berkata, usaha bagi perubahan demografik sosial yang mantap perlu dimulakan secepat mungkin untuk menangani isu penghijrahan penduduk dari Long Singut dan Kem Pandora dekat Sungai Baleh.

“Sebelum Empangan Baleh beroperasi, mereka yang tinggal di kawasan rendah perlu dipindahkan dan berhijrah. Langkah menaik taraf jalan balak sedia ada yang menghubungkan Long Singut ke Kem Mantan akan memudahkan pergerakan dari kawasan penempatan Kenyah di Long Singut dan Kem Pandora ke Long Busang.

“Dari situ, mereka boleh meneruskan perjalanan ke kawasan Projek Hidroelektrik Bakun dan Belaga,” katanya.- Bernama

See author's posts


AS bakal berdepan tiga situasi buruk

AMERIKA SYARIKAT: Dalam masa tiga bulan, warga Amerika Syarikat (AS) berdepan tiga situasi buruk.Tiga situasi itu ialah Covid-19, kadar pengangguran yang tinggi dan tunjuk perasaan akibat kematian lelaki warga kulit hitam, George Floyd.Ini memberikan tekanan ke atas minda warga AS sendiri.Menurut laporan AFP, warga AS kini sangat tidak gembira dengan keadaan negara mereka.

Penyelidik Norc Center for Public Affairs Research, Jennifer Benz berkata tinjauan itu mendapati rakyat juga percaya, Presiden AS Donald Trump menjadikan situasi semasa lebih buruk.“Tinjauan tersebut mendapati, hanya 24 peratus warga AS menyatakan negara berkenaan di landasan yang betul.

“Ini adalah berbanding 42 peratus pada Mac. Apa yang menyedihkan adalah berkenaan masa depan, dua pertiga daripada yang ditinjau tidak mempunyai harapan keadaan akan bertambah baik bergerak ke hadapan.“Keadaan ini dijangka berterusan apabila semakin ramai orang merasa pesimis tentang hala tuju negara ini,” katanya.Dalam masa sama, jelasnya, 64 peratus warga AS menyatakan Trump menjadikan negara itu lebih berpecah belah.Tinjauan juga mendapati lebih separuh warga AS percaya Trump menjadikan keadaan semakin buruk selepas kematian George Floyd.“Kita dapat melihat bagaimana majoriti orang di negara ini tidak setuju dengan cara Trump menguruskan hubungan kaum.“Mereka tidak bersetuju dengan cara dia menguruskan Covid-19. Ini adalah dua perkara yang berada dalam minda orang.“Mereka melihat Trump sebagai kuasa yang memecahkan negara ini, atau sekurang-kurangnya tidak menyatukan negara,” jelasnya.Namun kini, kadar sokongan kepada Trump kekal stabil pada 39 peratus.Ia sedikit rendah berbanding 43 peratus pada awal pandemik.-AFP

See author's posts


Mohd Sofi Md Lepi dilantik PMT TD keenam berkuat kuasa hari ini

SAMARAHAN: Leftenan Jeneral Datuk Mohd Sofi Md Lepi dilantik sebagai Panglima Medan Timur Tentera Darat (PMT TD) keenam bagi menggantikan Leftenan Jeneral Datuk Mardzuki Muhammad berkuat kuasa hari ini.

Majlis serah tugas berkenaan telah disempurnakan oleh Panglima Tentera Darat (PTD) Jeneral Tan Sri Mohamad Ab Rahman pada Perbarisan Serah Terima Tugas PMT TD keenam di Kem Muara Tuang di sini, hari ini.

Perbarisan dimulakan dengan acara Menandatangani Nota Serah Terima Tugas dan Penyerahan Tongkat Kuasa PMT TD antara Leftenan Jeneral Dato’ Mardzuki Muhammad dan Leftenan Jeneral Dato’ Mohd Sofi Md Lepi yang disaksikan oleh Panglima Tentera Darat, Jeneral Tan Sri Datuk Seri Mohamad Ab Rahman.

Untuk rekod, Mohd Sofi menyandang jawatan tersebut selepas dilantik sebagai Naib Canselor Universiti Pertahanan Nasional Malaysia (UPNM).

Mohd Sofi dilahirkan pada 14 April 1970 di Ulu Yam, Selangor dan mulai menyertai Tentera Darat Malaysia (TDM) pada 19 Ogos 1988 dan menjalani Latihan Pegawai Kadet di Duntrron, Australia.

Selepas menamatkan latihan, beliau telah ditauliahkan ke Rejimen Askar Melayu Diraja (RAMD) pada 1 Julai 1990.

Sebelum menjawat tugas yang disandang sekarang sebagai Panglima Medan Timur Tentera Darat Ke-6, beliau merupakan Ketua Staf Tentera Darat Ke-22 di Markas Tentera Darat bermula 27 Jun tahun lalu.

Beliau juga mempunyai pengalaman berkhidmat di bawah Panji-Panji Pertubuhan Bangsa-Bangsa Bersatu (PBB) sebagai Pegawai Pemerhati United Nations Mission in Liberia (UNMIL).

Acara perbarisan terdiri daripada lapan detasmen melibatkan seramai 27 pegawai dan 432 anggota pagi tadi turut dihadiri Panglima Divisyen Pertama Infantri Malaysia Mejar Jeneral Hassan Embong, Panglima Divisyen Kelima Infantri Malaysia Mejar Jeneral Datuk Abdul Rahman A Wahab dan pegawai-pegawai kanan TDM.

Oleh RYNNA SHA’ERRA

See author's posts


Penduduk Beijing jalani ujian saringan

BEIJING: Ribuan penduduk di Beijing berbaris bagi melakukan ujian saringan selepas China melaporkan peningkatan kes tertinggi Covid-19 dalam tempoh dua bulan.Pasar Xinfadi di bahagian tenggara Beijing ditutup pada Sabtu dan 11 kawasan kejiranan ditutup selepas lebih 50 orang di ibu negara itu diuji positif jangkitan virus tersebut.Pasar borong terbesar di Beijing itu ditutup berikutan pertambahan jangkitan tempatan.Ini merupakan kes pertama yang disahkan dalam tempoh 50 hari di bandar yang berjumlah 20 juta penduduk itu.

Menurut pihak berkuasa, terdapat 57 kes yang disahkan dalam tempoh 24 jam.Itu adalah jumlah harian tertinggi sejak pertengahan April, termasuk 36 kes baru di Beijing.China melonggarkan sebahagian besar sekatan Covid-19 selepas mengisytiharkan berjaya memerangi penyakit itu pada Mac.-AFP

See author's posts


Gabenor Madinah kaji langkah lindungi jemaah haji

RIYADH: Gabenor Madinah, Putera Faisal Salman mengkaji langkah pencegahan
untuk melindungi para jemaah ketika musim haji akan datang.

Saudi Press Agency (SPA) melaporkan Putera Faisal turut menekankan
kepentingan tentang memperkasakan langkah untuk membendung penularan
koronavirus (Covid-19).

Beliau mengeluarkan kenyataan itu ketika mempengerusikan mesyuarat
Jawatankuasa Haji di Madinah semalam.

Putera Faisal menegaskan tentang keperluan untuk mematuhi prosedur yang
ditetapkan dan memberi kerjasama dengan kesemua pihak yang berkhidmat di Masjid
Nabawi di Madinah.

Difahamkan, mesyuarat itu turut membincangkan tentang perkembangan
kesihatan di wilayah itu dan program dilaksanakan agensi kerajaan serta
persediaan pusat kawalan dan perintah untuk mengikuti kesemua prosedur bagi
mencegah penularan virus tersebut.

Selain itu, ia turut memberi tumpuan kepada pasukan yang melakukan
pemeriksaan di lapangan terbang dan lintasan sempadan untuk melaksanakan garis
panduan kesihatan dikeluarkan pihak berkuasa.

Putera Faisal turut diberikan taklimat tentang langkah pencegahan yang
telah disediakan untuk memberi perlindungan maksimum dan keselamatan kepada
para jemaah.

Pada 27 Februari lalu, Riyadh bertindak menggantung sementara visa umrah
dan turut melakukan nyah jangkit di Masjidil Haram di Makkah dan Masjid Nabawi
serta masjid lain di seluruh negara. – AFP

See author's posts


Itali sekat kapal penyelamat migran

ROM: Pihak berkuasa di pelabuhan Sicily Trapani menahan kapal penyelamat migran, Ocean Viking berikutan pemeriksaan selama 11 jam, kata kumpulan yang mengendalikan kapal itu pada Selasa lalu.

Kumpulan mencari dan menyelamat SOS Mediterranee mengkritik apa yang dipanggil ‘penyelidikan melampau’, menegaskan semuanya teratur.

Pengawal pantai Itali berkata, bagaimanapun, pemeriksaan itu menimbulkan pelbagai penyelewengan yang bersifat teknikal yang boleh menjejaskan keselamatan anak kapal dan orang yang dibawa masuk.

Memetik sistem pengurusan keselamatan atas kapal yang rosak, pengawal pantai itu menonjolkan penyelewengan arus elektrik serta kehadiran bahan mudah terbakar yang disimpan di kuarters kapal yang tidak disesuaikan untuk tujuan tersebut.

Tambah pihak berkuasa, sehingga masalah teknikal itu diperbaiki, kapal itu tidak akan dilepaskan.

Penahanan itu dibuat tepat setahun selepas Ocean Viking kembali ke laut selepas lima bulan dihabiskan di Itali kerana isu keselamatan.

Pemeriksaan rutin pada Isnin lalu oleh Pegawai Kawalan Negeri Pelabuhan Trapani menemui isu berasingan dengan pendaftaran struktur kontena di dek belakang Ocean Viking, kata kumpulan itu dalam satu kenyataan.

Struktur itu telah ditambah dua setengah tahun lalu untuk melindungi mangsa yang terselamat dan memegang peralatan itu, tambah kumpulan itu, sambil menegaskan ia disahkan oleh semua badan kawal selia yang berkaitan.

“Kami kesal dengan penelitian melampau kapal kami yang terus dikenakan,” kata Frederic Penard, Pengarah Operasi SOS Mediterranee.

“Pemeriksaan ini merupakan kawalan negeri pelabuhan keenam yang dijalani Ocean Viking sejak memulakan operasi di Mediterranean tengah pada Ogos 2019.

“Ini membawa kepada kelewatan baharu dalam penyambungan semula operasi kami.”

Puluhan ribu orang yang ingin sampai ke Eropah menyeberangi Mediterranean tengah setiap tahun, berlepas dari Afrika Utara dengan bot yang sering bocor dan penuh sesak.

Menurut angka Kementerian Dalam Negeri Itali, lebih 67,000 migran tiba di pantai Itali pada 2021.

Secara keseluruhan, agensi pelarian Pertubuhan Bangsa-Bangsa Bersatu (PBB) menganggarkan sekitar 115,000 migran  tiba melalui laut tahun lepas ke Itali, Greece, Sepanyol, Cyprus dan Malta. Lebih 1,800 dilaporkan mati atau hilang. -AFP

See author's posts


Untung bersih STMK meningkat

KUALA LUMPUR: Keuntungan bersih Syarikat Takaful Malaysia Keluarga Bhd (STMK) meningkat kepada RM101.59 juta pada suku pertama berakhir 31 Mac, 2020 daripada RM96.44 juta pada setahun lepas.

Perolehan bagaimanapun susut kepada RM913.04 juta daripada RM918.16 juta bagi tempoh yang sama susulan terutama jualan rendah daripada perniagaan takaful keluarga, menurutnya dalam kenyataan kepada Bursa Malaysia semalam.

STMK berkata, ia mencatatkan keuntungan sebelum zakat dan cukai yang lebih tinggi iaitu RM114.2 juta pada suku pertama berbanding RM113.3 juta pada tempoh sama 2019, didorong simpanan perbelanjaan yang rendah, seiring dengan pengeluaran rendah produk perubatan syarikat.

Mengenai unjuran prestasi, STMK berkata, ia akan meneruskan strategi inovatif melalui pelaksanaan strategi digital, pengenalan penyelesaian dalam talian, peningkatan kemampuan pengedaran, kerjasama strategik dengan bank-bank Islam terkemuka selain inisiatif kesedaran jenama.

“Sebagai perintis untuk mengubah perniagaan insurans dan takaful di Malaysia, kami akan maju ke tahap strategi digital seterusnya dengan mengguna pakai kecerdasan buatan, analisis data raya dan algoritma pembelajaran mesin untuk menguruskan risiko dan peluang dalam bidang pemasaran, penjanajaminan, khidmat pelanggan serta pemprosesan tuntutan, ” katanya.

STMK berkata, kesan daripada pandemik Covid-19 dan impak ekonomi berkaitan memberi cabaran besar dan menimbulkan banyak ketidaktentuan, justeru ia bersedia menghadapi pasaran dan landskap operasi pasca Perintah Kawalan Pergerakan yang amat berbeza.

Ini memandangkan kebimbangan terhadap jaminan pekerjaan terus meningkat dan pengguna akan lebih berhati-hati dalam berbelanja, menurutnya. – Bernama

See author's posts


Kompaun RM1,000 mungkin rendah

PUTRAJAYA: Kompaun RM1,000 yang dikenakan terhadap pesalah yang melanggar
Perintah Kawalan Pergerakan (PKP) mungkin rendah sehingga masih ada yang ingkar
perintah itu, kata  Menteri Kanan (Kluster Keselamatan) Datuk Seri Ismail
Sabri Yaakob.

Justeru beliau berkata, kerajaan mungkin akan meminta Kementerian Kesihatan
(KKM) untuk berbincang dengan pihak Jabatan Peguam Negara jika perlu untuk
menaikkan lagi denda, kompaun atau tempoh penjara yang boleh dikenakan.

“Saya tidak tahu mengapa masih ramai ingkar PKP, tidak pasti
…kemungkinan juga kompaun RM1,000 itu terlalu rendah.

“Kalau kita lihat di luar negara, di Singapura misalnya mulai 17 April
ini, hukuman pesalah pertama (PKP di Singapura) adalah 10,000 dolar Singapura,
manakala kesalahan kedua 20,000 dolar Singapura,” katanya pada sidang
media harian mengenai PKP, di sini semalam.

Mereka yang ingkar PKP didakwa mengikut Peraturan 6 dan 11 (1)
Peraturan-Peraturan Pencegahan dan Pengawalan  Penyakit Berjangkit
(Langkah-Langkah Di Dalam Kawasan Tempatan Jangkitan) 2020 yang memperuntukkan
hukuman penjara maksimum enam bulan atau denda maksimum RM1,000 atau
kedua-duanya, jika sabit kesalahan.

Beliau berkata, sekiranya denda seperti kompaun dan hukuman penjara
terhadap mereka yang ingkar PKP ditambah, diharap ia dapat memastikan rakyat
mematuhi peraturan yang ditetapkan kerajaan.

Ismail Sabri berkata, setakat Khamis lepas polis telah menahan sebanyak 666
individu kerana melanggar arahan PKP dan daripada jumlah itu 392 individu
dikenakan kompaun RM1,000, 263 individu direman dan 11 individu dijamin polis.

Beliau berkata, jumlah tangkapan kumulatif ingkar PKP dari 18 Mac sehingga
Khamis lepas  adalah sebanyak 7,479
individu.

“Seperti diumumkan semalam, anggota Jabatan Pengangkutan  Jalan
(JPJ) akan membantu Polis Diraja Malaysia (PDRM) dan Angkatan Tentera Malaysia
(ATM) dalam melaksanakan sekatan jalan raya.

“Hasil daripada kerjasama baharu  bersama dengan JPJ, sekatan
jalan raya akan ditambah  lagi dan PDRM boleh menambah rondaan, melakukan
pemeriksaan mengejut dan sebagainya,” katanya.

Menurut beliau, Khamis lepas PDRM bersama ATM telah mengadakan 775 sekatan
jalan raya di seluruh negara dan melakukan pemeriksaan terhadap 508,605 kenderaan.

Pada masa sama beliau berkata, sebanyak 38,854 pemeriksaan mengejut
diadakan di seluruh negara dan 5,538 premis diperiksa oleh pihak berkuasa.

Sementara itu, mengenai operasi sanitasi awam, Ismail Sabri berkata sejak
30 Mac sehingga kini Kementerian Perumahan dan Kerajaan Tempatan (KPKT) telah
melaksanakan 1,125 operasi sanitasi di 83 zon  termasuk 24 Zon Merah dan
15 Zon Jingga.

“Semalam, sebanyak 171 operasi sanitasi meliputi 51 zon di 12 negeri,
termasuk 43 kawasan di Johor dan 39 kawasan di Kuala Lumpur.

“Kawasan yang turut dinyahcemar, turut meliputi 773 bangunan kerajaan,
496 tempat awam, 422 pusat perniagaan dan 100 pasar raya,” katanya.

Beliau berkata, Khamis lepas sebanyak  empat Projek Perumahan Rakyat
(PPR) telah dijalankan proses nyahcemar, menjadikan jumlah  keseluruhan 34
PPR telah selesai disanitasi melibatkan  34,295 unit rumah. – BERNAMA

See author's posts


Kubu Emma kini berwajah baharu

DIDIRIKAN di atas bukit serta berhampiran Sungai Rajang, Kubu Emma yang terletak di Kanowit dan kini telah berusia lebih 160 tahun menyimpan pelbagai sejarah.

Kubu ini merupakan antara lima kubu yang dibina pada era kolonial, selain Kubu Lily di Betong, Kubu Brooke di Julau, Kubu Hose di Marudi dan Kubu Sylvia di Kapit.

Dalam perkembangan terkini, Kubu Emma akan dijadikan sebagai Muzium Warisan Kanowit dan sudah  berwajah baharu selepas projek pemuliharaan dengan kos RM5 juta yang bermula Ogos 2018, siap pada Febuari tahun ini.

Menurut Pemangku Pengarah Jabatan Muzium Sarawak, Tazudin Mohtar, pihaknya  menemui artifak baharu berbentuk serpihan seramik dan peluru meriam semasa proses pemuliharaan Kubu Emma.

“Serpihan seramik ini dipercayai berasal dari abad ke-17. Kami juga menemui serpihan peluru atau bola meriam bersaiz kecil di sini,” katanya selepas Majlis Penyerahan Bangunan Kubu Emma, Kanowit dan Upacara Miring ‘Antu Pala’ pada bulan Julai lalu.

Penemuan  ini membuktikan kegiatan yang pernah berlaku di tapak kubu pada masa lalu.  Malah mengikut sejarah, dua pegawai kerajaan terbunuh di Kanowit semasa zaman pemerintaan Brooke.

Tazudin berkata, penemuan artifak baharu akan dikaji dan dipamerkan di tempat pameran di Kubu Emma bersama dengan artifak sedia ada.

Dalam perkembangan lain, Tazudin memberitahu, jabatan merancang untuk mengadakan jerayawara tahun depan bagi  mendidik orang ramai mengenai Ordinan Warisan Sarawak 2019 yang baharu.

Menurut beliau,  DUN Sarawak telah meluluskan Rang Undang-Undang Warisan Sarawak 2019 yang disasarkan khusus bagi menjaga aset warisan negeri ini.

“Jerayawara akan dimulakan di Lawas dan berakhir di Kuching. Kami mahu orang ramai khususnya golongan belia mengetahui peranan dan tanggungjawab agensi kerajaan di dalam memelihara dan mengekalkan warisan sejarah di negeri ini,” katanya.

Sementara itu pada majlis berkenaan, wakil kontraktor Crest Realty Sdn Bhd, Wong Fak Ming menyerahkan laporan penyiapan projek kepada Pengurus Wilayah Tengah Jabatan Kerja Raya (JKR), Anding Unchi.

Anding kemudian menyerahkan dokumen kepada Tazudin dengan disaksikan oleh Ahli Dewan Undangan Negeri (ADUN) Machan, Allan Siden Gramong.

Upacara miring ‘Antu Pala’ turut diadakan untuk mengembalikan sembilan tengkorak manusia ke dalam kubu ini.  Tengkorak tersebut sebelumnya dipindahkan ke pondok sementara di luar bangunan kubu untuk membolehkankerja-kerja pemuliharaan dilaksanakan.

See author's posts


Malaysia ke Fasa Peralihan Endemik 1 April

KUALA LUMPUR: Perdana Menteri Datuk Seri Ismail Sabri Yaakob (gambar) semalam mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Beliau berkata, keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan (KKM) serta meneliti syor daripada Menteri Kuartet.

“Penting untuk saya maklumkan, Fasa ‘Peralihan Ke Endemik’ ini merupakan exit strategy untuk membolehkan kita semua kembali semula kepada kehidupan yang hampir normal selepas hampir dua tahun berperang dengan Covid-19,” katanya, dalam sidang media khas di bangunan Parlimen, di sini semalam.

Fasa peralihan itu, katanya, merupakan fasa sementara sebelum negara beralih ke Fasa Endemik yang tertakluk kepada pengumuman yang hanya boleh dibuat oleh Pertubuhan Kesihatan Dunia (WHO).

Malaysia menutup sempadan negara kepada pelancong dan pelawat asing sejak Perintah Kawalan Pergerakan berkuat kuasa pada 18 Mac 2020 untuk mengekang penularan Covid-19 dalam negara.

Sehubungan itu, Ismail Sabri berkata, bermula 1 April beberapa Prosedur Operasi Standard (SOP) telah digariskan seperti berikut:

“Pemilik premis dibolehkan melaksanakan waktu operasi premis masing-masing mengikut syarat lesen operasi premis.

“Ini bermakna anda semua bolehlah makan di kedai makan selepas 12.00 tengah malam, terutamanya dengan bulan Ramadan yang akan tiba tidak lama lagi. Bolehlah bersahur di luar,” katanya.

iii. Pendaftaran kemasukan menggunakan MySejahtera masih diwajibkan dan hanya dikecualikan untuk kawasan terbuka, tidak sesak dan tiada perhimpunan orang ramai.

Namun katanya, MYSJTrace diwajibkan untuk tempat tertutup yang dipenuhi tetamu dan pengunjung.

Beliau berkata, jika sebelum ini terdapat had kapasiti 50 peratus untuk aktiviti yang melibatkan perkumpulan ramai, namun dengan pengumuman terbaharu ini, had tersebut dimansuhkan secara menyeluruh.

“Tiada lagi had kapasiti 50 peratus, namun, penjarakan fizikal sangat penting dan masih digalakkan,” katanya.

— Bernama

See author's posts


Kerajaan salur RM446 juta kurangkan beban pekebun kecil getah  sejak 2015

KUALA LUMPUR: Kerajaan melalui Insentif Pengeluaran Getah (IPG) telah menyalurkan nilai pembayaran berjumlah RM446 juta kepada 207,128 pekebun kecil getah di seluruh negara sejak September 2015 sehingga 31 Disember 2022, kata Timbalan Perdana Menteri Datuk Seri Fadillah Yusof.

Beliau, yang juga Menteri Perladangan dan Komoditi berkata IPG diperkenalkan untuk mengurangkan beban pekebun kecil ketika harga getah rendah di samping menggalakkan mereka terus menoreh.

“Melalui pelaksanaan IPG, pekebun kecil akan menerima harga getah peringkat ladang (50 peratus kandungan getah kering – KGK) sekurang-kurangnya pada harga RM2.50 sekilogram,” katanya ketika menggulung topik berkaitan isu getah, kelapa sawit dan agrikomoditi lain di Dewan Rakyat, hari ini.

Selain itu, Fadillah berkata, bagi membantu menstabilkan pendapatan pekebun kecil dan memenuhi keperluan industri hiliran berasaskan lateks, kerajaan juga melaksanakan program Insentif Pengeluaran Lateks (IPL).

Setiap peserta pekebun kecil getah yang menyertai program itu akan menerima insentif tunai sebanyak RM1.00 sekilogram bagi 100 peratus KGK selain menerima bantuan secara sekali sahaja bernilai RM850.00 untuk setiap hektar bagi input pertanian seperti baja dan racun.

Berhubung cadangan untuk meningkatkan harga lantai getah sekerap kepada RM4.00 sekilogram, Fadillah berkata, kementerian bersama agensi terlibat telah mengkaji mekanisme penambahbaikan kadar IPG.

“Dapatan kajian menunjukkan bahawa sekiranya kadar IPG dinaikkan kepada RM4.00 sekilogram daripada RM2.50 pada masa ini, kerajaan memerlukan peruntukan RM1.29 bilion berdasarkan jumlah pengeluaran getah pada 450,000 tan dengan harga purata tahunan SMR20 sebanyak RM6.10 sekilogram.

“Untuk itu, hal ini memerlukan perbincangan dengan Kementerian Kewangan dan bergantung kepada kemampuan kewangan kerajaan,” tambahnya.

Mengenai isu kebergantungan terhadap pekerja asing, beliau berkata ia boleh ditangani melalui adaptasi mekanisasi dan automasi serta peningkatan penggunaan jentera di ladang sawit.

Katanya, kementerian telah menubuhkan Konsortium Mekanisasi dan Automasi Sawit (MARCOP) untuk menggalakkan penyelidikan dan peningkatan produktiviti pekerja ladang melalui teknologi yang dibangunkan.

“Kerajaan telah memperuntukkan sebanyak RM30 juta melalui geran padanan dalam Belanjawan 2021 untuk menyokong aktiviti MARCOP sementara pihak industri pula menyumbang RM30 juta melalui kutipan ses Lembaga Minyak Sawit Malaysia (MPOB).

“Peruntukan keseluruhan MARCOP sebanyak RM60 juta ini akan digunakan untuk tujuan penyelidikan dan pengkomersialan teknologi mekanisasi ladang. Sehingga kini, sebanyak 19 permohonan telah diterima oleh MARCOP,” katanya.  – Bernama

See author's posts


Perniagaan dalam talian alternatif terbaik

MUKAH: Ahli Dewan
Undangan Negeri (ADUN) Tellian, Yussibnosh Balo masih menganggap perniagaan secara dalam talian sebagai
alternatif terbaik.

Beliau berkata
demikian ketika diminta mengulas mengenai kebenaran untuk  berjual dilingkungan kediaman secara tapau
pada bulan Ramadan ini.

“Sekiranya bazar Ramadan seperti yang
berkenaan ingin dibuat, perlu ada SOP daripada KKM untuk dipatuhi oleh semua
masyarakat,” katanya.

Dia percaya bukan
satu atau dua keluarga sahaja yang mungkin akan melakukan yang sama dengan
membuka gerai di kawasan rumah masing-masing.

“Sebagai contoh jika terdapat ramai
peniaga yang berniaga di halaman rumah masing-masing di satu kawasan, maka ia
akan membentuk satu kelompok baazar ramadan baru dan ini akan menggalakkan
peniaga dan orang ramai untuk berkumpul,”
ujar dia lagi.

Justeru katanya,
keadaan ini akan melanggar Perintah Kawalan Pergerakan (PKP )yang sedang
berkuatkuasa.

“Pelbagai lapisan masyarakat termasuk
bukan Islam akan mengunjungi gerai berkenaan dan kesesakan akan berlaku jika
tidak dikawal. Ini akan mengundang penularan kepada Covid-19 untuk terus
tersebar. Saya berpendapat bahawa perniagaan secara dalam talian adalah
alternatif terbaik di musim pademik yang berlaku sekarang,” tegas Yussibnoah.

See author's posts


Kerajaan gagal lucut wang RM114 juta milik UMNO, Najib

KUALA LUMPUR: Kerajaan semalam gagal dalam permohonan untuk melucut hak wang tunai berjumlah RM114 juta, yang disita dari sebuah premis milik Obyu Holdings Sdn Bhd, yang didakwa milik UMNO dan Datuk Seri Najib Tun Razak.

Ini berikutan keputusan Hakim Mahkamah Tinggi Datuk Muhammad Jamil Hussin yang menolak permohonan pendakwaan selaku pemohon untuk melucut hak wang yang disita oleh polis di Pavilion Residence pada 17 Mei 2018.

Dalam penghakimannya, Muhammad Jamil berkata pemohon gagal membuktikan wang berjumlah RM114,164,393.44 yang disita adalah hasil daripada aktiviti pengubahan wang haram.

Bagaimanapun, status quo wang berjumlah RM114,164,393.44 tidak diputuskan apabila hakim itu tidak mengeluarkan sebarang perintah sama ada wang berkenaan, yang kini berada dalam simpanan Bank Negara Malaysia (BNM) perlu dikembalikan kepada pemilik asal.

UMNO dan Najib merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan merangkumi 11,991 unit barang kemas, 401 utas jam tangan dan 16 aksesori jam tangan, 234 pasang cermin mata serta 306 beg tangan dan wang tunai berjumlah RM114,164,393.44.

Barangan dan wang yang didakwa hasil aktiviti haram yang dikaitkan dengan skandal dana 1Malaysia Development Berhad (1MDB), disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Dalam keputusannya, Muhammad Jamil berkata pegawai penyiasat kes pengubahan wang haram iaitu ACP D. Rajagopal gagal menunjukkan wang yang disita adalah harta curi atau hasil daripada pecah amanah atau penipuan.

“ACP Rajagopal gagal mendedahkan dan mengenal pasti siapa yang telah diamanahkan dengan wang 1MDB, siapa yang mempunyai penguasaan dominan ke atas wang itu dan menyalahgunakan dana itu selain gagal menjelaskan Najib adalah ejen 1MDB,” katanya.

Beliau berkata, mahkamah mendapati pemohon gagal membuktikan kaitan antara wang dalam akaun Ambank milik Najib dengan wang yang disita.

Muhammad Jamil berkata, hujahan pendakwaan bahawa Datuk Seri Mohamed Nazir Tun Razak telah menunaikan cek yang dikeluarkan daripada akaun Najib dan mengembalikan RM20 juta kepada Najib sendiri adalah tidak benar.

“Tiada juga keterangan bahawa wang RM20 juta itu diterima oleh Najib adalah sebahagian daripada wang yang disita. Benar, wang yang disita ditemui di Pavilion Residences bersama-sama harta lain yang disita. Najib juga telah menjelaskan bahawa beliau memindahkan wang RM160 juta (jumlah sebenar) dari  Seri Perdana ke Pavilion Residences.

“Atas imbangan kebarangkalian, pemohon gagal membuktikan wang yang disita dikaitkan dengan pengubahan wang haram atau hasil daripada aktiviti haram melibatkan pecah amanah jenayah dan kesalahan menerima harta curi. Oleh itu, permohonan pemohon ditolak,” kata hakim itu.

Selepas Muhammad Jamil menyampaikan keputusan, Timbalan Pendakwa Raya Muhammad Saifuddin Hashim Musaimi kemudiannya bertanya “Apa status duit berkenaan jika tiada perintah (kembalikan wang kepada UMNO, Najib). Kami perlu tahu?

Bagaimanapun, hakim itu menjawab beliau tidak boleh mengarahkan wang yang disita dikembalikan berikutan tidak membuat sebarang perintah mengenai perkara berkenaan.

Muhammad Saifuddin: Wang tunai RM114 juta itu dalam simpanan BNM. Sekiranya tidak mendapat arahan daripada mahkamah, pihak kami perlu memulangkan wang itu kepada siapa? Kami juga memohon untuk penangguhan pelaksanaan keputusan hari ini sementara rayuan difailkan di Mahkamah Rayuan.

Peguam Najib, Tan Sri Muhammad Shafee Abdullah bagaimanapun berkata duit berkenaan perlu diserahkan kepada anak guamnya berikutan mahkamah telah menolak permohonan pemohon.

Muhammad Jamil yang menolak permohonan pendakwaan untuk menangguhkan pelaksanaan keputusan semalam, berkata: “Pada saya, dari mana wang itu disita, di tempat itulah ia dipulangkan”.

Sementara itu, Muhammad Shafee ketika ditemui pemberita berkata pihaknya akan menyerahkan surat kepada pendakwa raya dalam tempoh 24 jam bermula semalam supaya wang berjumlah RM114 juta dilepaskan kepada Najib dan UMNO.

“Apabila wang tersebut diserahkan, terpulang pada Datuk Seri Najib dan UMNO untuk mengambil bahagian masing-masing seperti mana yang dirampas di Pavilion Residences,” katanya.

Ketika ditanya adakah wang tersebut perlu diserahkan kepada pihak ketiga (Najib dan UMNO) meskipun semasa prosiding hakim tidak membuat sebarang perintah berkenaan serahan wang tersebut, Muhammad Shafee menjawab, “Mereka (pendakwaan) perlu menyerahkan wang itu”. – Bernama

See author's posts


RM80 juta dana Kerajaan Sarawak baiki rumah daif di Kabong

KUCHING: Kerajaan Sarawak menyalurkan dana sebanyak RM80 juta untuk membaiki rumah daif rakyat di kawasan DUN Kabong menjelang 2023.

Ahli Dewan Undangan Negeri (ADUN) Kabong, Mohd Chee Kadir berkata, DUN Kabong memerlukan perhatian penuh daripada Kerajaan Sarawak untuk menggiatkan aktiviti pembangunan di kawasan tersebut.

“Sebanyak 251 penerima telah dan bakal menerima manfaat projek ini sehingga projek untuk fasa 1 tahun 2022.

“Saya turut meminta Kerajaan untuk menyediakan rumah mampu milik di kawasan DUN Kabong untuk merealisasikan impian kepada golongan berpendapatan rendah (B40) dan Sederhana (M40) di kawasan tersebut,”katanya.

Beliau berkata demikian ketika membahas dalam persidangan hari keempat Persidangan Dewan Undangan Negeri (DUN) Sarawak ke-19 di sini pada Khamis.

Sementara itu, beliau turut mengutarakan beberapa masalah yang dihadapi di kawasan Kabong.

Antaranya adalah masalah Ban Pecah di Empayang, hakisan di beberapa lokasi sepanjang Sungai Seblak, ancaman pukat tunda kepada nelayan pesisir pantai, pembersihan parit kiri dan kanan Jalan Nyabor ke Kabong dan pembinaan balai bomba untuk Kabong.

“Saya mencadangkan agar Kerajaan Sarawak memberi perhatian khusus kepada Pembangunan Industri Kecil dan Sederhana (IKS) bagi kawasan tersebut.

“Ini adalah kerana Kabong mempunyai potensi dibangunkan sebagai industri desa berasaskan produk hasil tani seperti daripada rumbia, pokok apong (nipah) dan lain-lain hasil tani yang masih lagi murah dari segi bahan mentah, bertahan lama dan semakin meningkat sejak kebelakangan ini.

“Maka dengan ini saya mencadangkan kerajaan membina satu pusat pengeluaran untuk menjenama dan memasarkan produk yang pelbagai itu,”jelasnya.

Oleh AZREEN KERIA

See author's posts


PM janji penuhi MA63

SELANGAU: Datuk Seri Ismail Sabri  Yaakob berjanji untuk menyelesaikan segala tuntutan hak Sarawak yang tertunggak dalam Perjanjian Malaysia 1963 (MA63).

Perdana Menteri berkata selaku Pengerusi Jawatankuasa Perundingan MA63, beliau turut berjanji untuk menyelesaikan segala tuntutan hak Sarawak yang tertunggak.

“Kerajaan yang dipilih nanti juga haruslah kerajaan yang bertanggungjawab, bukan kerajaan yang hanya tahu membatalkan projek yang diperlukan rakyat.

“Pengundi harus berhati-hati agar jangan tersalah membuat pilihan, kerana jika tersilap, rakyat akan merana,” katanya.

Beliau berkata demikian ketika berucap pada majlis perasmian Lebuh Raya Pan Borneo Sarawak, Seksyen Selangau dan Penyerahan PerantiSiswa, di sini hari ini.

Turut hadir, Premier Sarawak, Datuk Patinggi Tan Sri Abang Johari Tun Openg; Timbalan Premier Sarawak, Datuk Amar Douglas Uggah Embas; Menteri Kanan Kerja Raya, Dato Sri  Fadillah Yusof dan Menteri Komunikasi dan Multimedia, Tan Sri Annuar Musa.

Mengenai pembukaan Lebuh Raya Pan Borneo Sarawak, Seksyen Selangau itu, Ismail Sabri berkata ia jelas menunjukkan komitmen Kerajaan Persekutuan dalam usaha membangunkan Sarawak.

“Dulu projek ini di bawah Pan Borneo Fasa 2 tetapi dibatalkan oleh kerajaan Pakatan Harapan (PH) selepas BN tumbang, malah empat jambatan di jalan raya pesisir Sarawak turut dibatalkan,” katanya.

Beliau juga berkata, Kerajaan Persekutuan yang kukuh dan stabil diperlukan bagi meneruskan momentum pemulihan ekonomi negara pasca COVID-19 selepas Pilihan Raya Umum Ke-15 (PRU15) Sabtu ini.

Katanya, tanda-tanda pemulihan ekonomi sudah kelihatan ketika ini apabila Gabenor Bank Negara, Tan Sri Nor Shamsiah Yunus, dua hari lalu mengumumkan Keluaran Dalam Negara Kasar(KDNK) Malaysia adalah yang terbaik di Asia Tenggara dengan kadar pertumbuhan sebanyak 14.2 peratus.

Beliau berkata, ekonomi negara terus berkembang apabila pelaburan asing langsung (FDA) kini semakin meningkat, dagangan turut meningkat serta jualan perdagangan borong dan runcit meningkat tinggi lebih 20 peratus sekali gus menunjukkan bahawa ekonomi Malaysia terus berkembang berbanding negara lain.

“Sebab itu untuk meneruskan kecemerlangan ekonomi, kerajaan yang stabil perlu dipilih untuk memberi peluang meneruskan agenda membangunkan ekonomi dan semua yang diperuntukkan untuk kepentingan rakyat,” katanya

Ismail Sabri berkata, Bajet 2023 yang menggariskan langkah untuk pemulihan ekonomi negara belum diluluskan berikutan Parlimen dibubarkan tiga hari selepas pembentangannya.

Menurutnya, bajet itu akan dibentangkan semula apabila kerajaan yang membentangkannya pada 7 Oktober lalu mendapat mandat semula daripada rakyat, Sabtu ini.

“Bagi membolehkan kita membentangkan bajet itu dan meluluskannya, kerajaan baharu yang dipilih mestilah kerajaan sama di bawah pimpinan saya kerana jika orang lain ambil alih, saya tidak pasti bajet itu dibentang semula atau banyak lagi yang akan dipotong,” katanya.

See author's posts


Ahli keluaga Ani Mail diminta tampil

SIBU: Ahli keluarga Ani Mail diminta tampil bagi memudahkan urusan pemohonan kad pengenalan baharunya.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah berkata, Ani yang mempunyai lapan adik beradik tinggal di sekitar negeri ini dan Semenanjung Malaysia, telah kehilangan kad pengenalan.

“Adik terdekat Ani ialah Robert Kennedy Mail (abang) tinggal di Rumah Randang, Jalan Bintulu-Miri. Jika abangnya itu mempunyai kad pengenalan, ia akan membantu dan memudahkan proses permohonan kad pengenalan baharu Ani.

“Saya juga telah menghubungi Jabatan Pendaftaran Negara (JPN) Sarawak berhubung perkara itu dan mereka akan membantu proses permohonan,” katanya kepada pemberita selepas melawat Tempat Transit Gelandangan (TTG) Sibu, hari ini.

Ahli Dewan Undangan Negeri (ADUN) Dalat itu memuji badan bukan kerajaan (NGO) dan masyarakat atas bantuan mereka dalam memastikan TTG Sibu beroperasi dengan baik.

“TTG merupakan inisiatif kerajaan Sarawak bagi menangani isu gelandangan di negeri ini. Di Sibu, pihak pengurusan TTG telah menjalankan tugas dengan baik,” katanya.

Fatimah berkata, setakat ini seramai 16 gelandangan tinggal di TTG Sibu dan 11 daripadanya lelaki.

“Ramai daripada gelandangan sudah berpindah dari pusat tersebut kerana mereka sudah mempunyai pekerjaan dan boleh berdikari sendiri.

“Inilah tujuan sebenar TTG dibina, ia adalah tempat tinggal sementara gelandangan dan mendapat latihan supaya mereka boleh mempunyai peluang kedua untuk membina kehidupan mereka,” katanya.

Oleh AKUN GIMAN

Keterangn gambar:

UNTUK KENANGAN……Fatimah merakam kenangan bersama penghuni TTG Sibu, hari ini.

See author's posts


Rakyat Korea Selatan mengundi

PILIHAN Raya itu diadakan ketika Korea Selatan menyaksikan peningkatan kes Covid-19 sejak beberapa minggukebelakangan ini. • Foto AFP

SEOUL: Rakyat Korea Selatan semalam mengundi untuk memilih presiden baharu yang menyaksikan persaingan sengit antara calon parti pemerintah Lee Jae Myung dan pencabarnya Yoon Suk Yeol dari parti pembangkang.

Selepas dua jam pusat pengundian dibuka pada 6 pagi, pegawai pilihan raya melaporkan purata keluar mengundi adalah lima peratus, rendah sedikit berbanding 5.6 peratus pada pilihan raya 2017, lapor Yonhap.

Lebih 16 juta atau 36.93 peratus daripada sejumlah 44 juta pengundi berdaftar sudah mengundi pada pengundian awal pada Jumaat dan Sabtu.

Pilihan raya itu diadakan ketika Korea Selatan menyaksikan peningkatan kes Covid-19 sejak beberapa minggu kebelakangan ini.

Lee, 57, bekas gabenor wilayah Gyeonggi, menggunakan pengalamannya dalam pentadbiran awam untuk berkempen dengan slogan presiden cekap dan pragmatik yang akan menyelesaikan isu ekonomi serta hubungan luar.

Sementara Yoon, 61, bekas ketua pendakwa raya, dengan slogan “adil, waras, prinsip dan kedaulatan undang-undang’.- Bernama

See author's posts


Laluan tikus dipantau

SIMANGGANG: Laluan tikus yang terdapat di sempadan Sarawak- Kalimantan dipantau serta keperluan mewujudkan pos kawalan sempadan tetap di kawasan Gua dan Lachau, kini dalam perancangan.

Bagi tujuan itu Timbalan Residen Bahagian Sri Aman, Elvis Didit bersama agensi lain telah membuat tinjauan kesesuaian tapak yang dicadangkan untuk membina Pos Kawalan Sempadan atau CIQ secara kekal di kawasan Lachau semalam.

Dalam sesi tinjauan itu pihak terlibat turut memantau keadaan pasukan PGA yang bertugas di Pos Kawalan Sungai Keli yang mengawal sempadan dan juga meneliti keperluan serta permasalah yang dihadapi oleh pihak PGA supaya dapat diutarakan kepada Jawatankuasa Pengurusan Bencana Bahagian Sri Aman.

Hasil tinjauan tersebut didapati tiada sebarang kemasukan pendatang asing tanpa izin (PATI) di laluan jalan tikus kawasan Lachau Jinggau yang dikawal rapi Anggota PGA di kawasan tersebut.

Masalah air yang dihadapi oleh pihak PGA di pos kawalan Lachau Jinggau juga diatasi dengan meminta pihak JBALB menghantar tong air untuk keperluan petugas yang bermalam di Pos kawalan tersebut.

Dalam masa yang sama lawatan juga turut diadakan ke tapak CIQ di Lachau dan juga laluan jalan tikus di Gua Dunggat.

Secara keseluruhan kemasukan PATI ke kawasan terdekat masih dapat dikawal oleh pihak penguatkuasa.

Turut bersama dalam tinjauan itu ialah wakil Pegawai Daerah, Pejabat Daerah Sri Aman, Hamizan Yahya, Ketua Polis Balai, Ibu Pejabat Polis Daerah (IPD) Sri Aman, ASP Kerry Dunstan Muda, Ketua Cawangan Khas IPD Sri Aman, ASP Joseph Sapang dan Wakil Pegawai Memerintah, Kem Temudok, Pasukan Gerakan Am (PGA) Sri Aman Inspektor Basri Dahlan.

Oleh Adi  Safarman

See author's posts


Pemuda Balingian anjur Program OTG Community

BALINGIAN: Program OTG (On-The-Go) Community, Pemuda Balingian, telah diadakan di Dewan Serbaguna Bayan Tasik,  dekat sini,  pada hujung minggu lalu dan diisi dengan aktiviti  gotong-royong membersihkan sekitar dewan.

Pemuda Ranting Bayan Tasik turut menghulur bantuan untuk mengecat gelanggang badminton bagi keperluan riadah komuniti di sekitar kawasan Bayan Tasik, Badengan dan Matading.

Pegawai Khas Pusat Khidmat Dewan Undangan Negeri (DUN) Balingian, Che Ghazali Arb, yang merupakan tetamu kehormat  menyatakan sokongannya terhadap program tersebut.

“Program sebegini boleh menggalak dan mempertingkatkan penyertaan rakan pemuda dan belia  dalam aktiviti-aktiviti  komuniti setempat,” ujarnya.

Justeru, beliau menganggap ia sebagai mencapai objektif pelaksanaan program yang berorientasikan kerjasama  berkenaan.

“Program OTG jelas telah mencapai objektif pelaksanaannya, hasil kerjasama pemuda dalam penglibatan mereka dalam program kemasyarakatan khasnya. Gunakan sebaik-baiknya dewan serbaguna yang telah dibina oleh kerajaan ini untuk sebarang penganjuran aktiviti yang bermanfaat kepada masyarakat,”  tambah Ghazali.

Sementara itu, ahli jawatan kuasa Parti Pesaka Bumiputera Bersatu Cawangan Balingian, Boney Kinsun juga  bersependapat dengan Ghazali dan berkata  semua  kerja dapat dilaksanakan dengan mudah dan cepat melalui aktiviti seperti ini.

“Maka, kita sentiasa menyokong sebarang aktiviti sebegini, dan ia dapat mengelakkan  belia-belia dari gejala yang tidak sihat dan negatif,” katanya..

Program OTG Community merupakan aktiviti Pemuda PBB Cawangan  Balingian untuk mendekati masyarakat, khususnya di kawasan DUN berkenaan.

Oleh Henry B Siyu

See author's posts


800 pelitup muka berjaya dikutip

MIRI : Lebih 800 pelitup separuh muka yang dibuang sembarangan sekitar Bandar Raya Miri berjaya dikutip menerusi Program Virtual “Go Green -Community On Alert” anjuran Skuad Antidadah Agensi Anti Dadah Kebangsaan (AADK) Daerah Miri, pada Sabtu.

Program itu dianjurkan sebagai usaha meningatkan kesedaran dalam kalangan masyarakat agar bertanggungjawab dalam menjaga kebersihan dan memelihara alam sekitar.

Program tersebut telah dirasmikan oleh Ahli Dewan Undangan Negeri (ADUN) Lambir, Ripin Lamat di pekarangan Pejabat AADK Daerah Miri.

Pengerusi Skuad Antidadah Miri, Azlan Hamdani berkata, aktiviti mengutip pelitup muka diadakan serentak bermula 9.00 pagi hingga 11.00 pagi secara virtual individu dan berkumpulan terhad dua hingga lima peserta sahaja di kawasan masing – masing di sekitar Bandar Raya Miri.

“Program disertai terhad 60 peserta dalam kalangan ahli Skuad Antidadah,Miri sempena sambutan Peringatan Hari Antidadah Kebangsaan 2021.

“Dalam tempoh dua jam, para peserta telah mengumpul lebih 800 pelitup separuh muka dan kesemuanya dihantar ke Pejabat AADK Daerah Miri sebelum diserahkan kepada Majlis Bandar Miri (MBM) untuk tujuan pembuangan dan pelupusan,” katanya menerusi satu kenyataan di sini.

Azlan berharap lebih ramai lagi yang akan menyertai Skuad Antidadah dan berminat dalam aktiviti kesukarelaan di kawasan Miri dalam usaha menyampaikan mesej antidadah dan menyebarkan perkhidmatan AADK.

Sementara itu, program tersebut diakhiri dengan majlis penutupan penyampaian hadiah dan cenderahati yang disempurnakan oleh Kaunselor Warzieda Ahmad yang mewakili Datuk Bandar Majlis Bandaraya Miri, Adam Yii.

Turut hadir, Ketua AADK Daerah Miri, Mazlan Jikran, Pengerusi SDG, Kaunselor Karambir Singh dan Timbalan Pengerusi Skuad Antidadah Miri, Ras Syazwan Rasli.

Oleh LIONG CHAI LING

See author's posts


Beri mandat kepada GPS

SIBU: Batang Rajang telah mengambarkan bentuk perpaduan yang kukuh dalam masyarakat majmuk di Sarawak.

Ketua Menteri, Datuk Patinggi Abang Johari Tun Openg berkata, ia dilakukan menerusi pelaksanaan pelbagai bentuk projek pembangunan di kawasan wilayah tengah Sarawak menerusi suntikan dana yang besar.

Menurutnya, Kerajaan Sarawak telah melaksanakan pelbagai bentuk projek pembangunan termasuk jambatan, jalan dan sebagainya di kawasan wilayah tengah ini.

“Ada yang bertanya dari mana dapat duit, saya pandai baca bajet dan peruntukan. Petronas dan anak-anak syarikatnya berjaya membayar Cukai Jualan Negeri (SST) bagi produk petroleum lebih RM3.1 bilion.

“Jumlah tersebut adalah untuk tempoh setahun, ini bermakna untuk lima tahun Sarawak akan mendapat RM15 bilion.

“Ini yang kita capai dan pendapatan Sarawak akan terus bertambah, ini adalah cara saya untuk mendapatkan pendapatan lebih untuk negeri Sarawak.

“Justeru itu, berilah Gabungan Parti Sarawak (GPS) kuasa untuk meneruskan usaha ini,” jelasnya.

Ketua Menteri berkata demikian semasa berucap pada Konvensyen Khas Parti Pesaka Bumiputera Bersatu (PBB) Sarawak Zon Sibu berlangsung di salah sebuah hotel terkemuka di sini, semalam.

Datuk Patinggi Abang Johari Tun Openg yang juga Pengerusi Gabungan Parti Sarawak (GPS) berkata, Kerajaan GPS menyokong Tan Sri Muhyiddin sebagai Perdana Menteri demi untuk menguruskan pentadbiran negara berikutan perletakkan Tun Dr. Mahatdir Mohamad.

“Tun Mahatdir meletak jawatan Perdana Menteri kerana mereka tidak sehaluan, ada yang tidak mahu Dato Sri Annuar Ibrahim sebagai Perdana. Jadi, Tun Mahadir meletak jawatanlah.

“Apabila Tun Mahatdir meletak jawatan, kita menyokong Tan Sri Muhyiddin Yassin sebagai Perdana Menteri untuk mentadbir urus negara terutamanya dalam mengharungi tempoh pandemik Covid-19,” ujarnya.

Bagaimanapun katanya, dalam tempoh menghadapi cabaran sukar pandemik Covid-19 masih ada juga mereka yang berebut jawatan Perdana Menteri.

“Usaha berebut jawatan Perdana Menteri tidak pandai habis. Dalam tempoh sukar ini pun masih ada juga yang berebut,” ujarnya.

Katanya, GPS akan meneruskan usahanya dalam mengutamakan hak Sarawak demi untuk semua rakyat Sarawak.

“Berilah mandat kepada GPS, Insya- Allah kita akan dapat lebih pembangunan untuk Sarawak. Waktu dah hampir, bila beduk berbunyi marilah kita turut sama-sama mempertahankan GPS,” ujarnya.

Ketua Menteri turut memberitahu, Sarawak menjadi contoh kepada negeri-negeri lain dalam penubuhan Unit Hal Ehwal Agama-Agama Lain (UNIFOR).

“Penubuhan UNIFOR adalah demi untuk memastikan pembangunan adalah untuk semua agama di Sarawak. Negeri-negeri lain ingin mencontohi usaha Sarawak dalam menubuhkan UNIFOR,” ujarnya.

Oleh AKUN GIMAN, EARL ANEK & NURZILLA MOHAMAD Foto OTHMAN ISHAK

See author's posts


RM63 bilion laksanakan PCDS 2030

KUCHING: Fasa pertama Strategi Pembangunan Pasca – Covid-19 (PCDS) 2030 akan dilaksanakan di bawah Rancangan Malaysia ke-12 (RMK-12), 2021-2025.

Ketua Menteri Datuk Patinggi Abang Johari Tun Openg berkata, sasaran di bawah RMK-12 dan PCDS 2021-2030 adalah untuk ekonomi berkembang pada purata 6.0 peratus hingga 8.0 peratus setahun.

“Kerajaan Sarawak telah memberikan anggaran RM63 bilion untuk melaksanakan PCDS 2030 di bawah RMK-12 di mana, RM30 bilion akan datang dari perbelanjaan pembangunan langsung dan RM33 bilion dari dana alternatif.

“Melalui pemodelan kewangan kreatif dan rekayasa ulang pendapatan ini, kita akan terus menikmati kedudukan fiskal yang sihat,” katanya, ketika berucap pada Majlis Pelancaran Strategi Pembangunan Pasca-Covid-19 (PCDS) 2030 di Hotel Pullman, Kuching semalam.

Abang Johari menyatakan bahawa, sejajar dengan teras strategi PCDS 2030, perbelanjaan modal awam akan dilakukan di kawasan yang memberikan kesan ekonomi, sosial dan alam sekitar yang paling banyak.

Katanya, fokus adalah untuk membangunkan infrastruktur asas iaitu jalan raya dan jambatan, bekalan air bersih dan elektrik dan rangkaian telekomunikasi.

“Ini akan menjadi landasan bagi kita memasuki tahap kedua pengembangan PCDS 2030, yang didorong oleh bakat, kemahiran dan inovasi.

“Rancangan ini adalah untuk memakmurkan negeri, rakyatnya dan melindungi persekitarannya untuk pembangunan yang lestari,” ujarnya.

Ujarnya, kerajaan tidak dapat melakukannya sendiri dan ianya memerlukan semua rakyat Sarawak untuk menerjemahkan komitmen menjadi tindakan harian, dan mendorong kelestarian di lapangan.

“Kerajaan boleh menetapkan polisi, tetapi tenaga untuk membawa perubahan konkrit mesti datang dari kita semua seperti pemimpin perniagaan yang ingin menghasilkan barang dan perkhidmatan mereka dengan cara yang lebih berdaya tahan dan lestari, ibu bapa yang ingin meninggalkan dunia yang lebih baik untuk anak-anak mereka, dan secara keseluruhan, setiap daripada kita mempunyai peranan kita.

“Saya optimis dengan Rancangan ini dan saya yakin komitmen anda akan mewujudkannya.

“Saya dapat meyakinkan anda bahawa dengan mandat yang diberikan kepada kerajaan Gabungan Parti Sarawak (GPS), lebih banyak pembangunan akan dinikmati oleh rakyat.

“Oleh itu, marilah kita bekerjasama untuk masa depan yang lebih cerah bagi Sarawak,” tambahnya.

Turut hadir ialah Timbalan Ketua Menteri Datuk Amar Douglas Uggah Embas, Tan Sri Datuk Amar Dr. James Masing dan Datuk Amar Awang Tengah Ali Hasan dan Setiausaha Kerajaan Negeri Sarawak Datuk Amar Jaul Samion.

See author's posts


Empat biro utama ditubuhkan

KENANGAN… Majlis Tertinggi Pegerakan Wanita PBB Sarawak merakam gambar di hadapan Ibu Pejabat PBB Jalan Bako di Kuching. •Foto HERRIEY NAHA

KUCHING: Majlis Tertinggi Pergerakan Wanita Parti Pesaka Bumiputera Bersatu (PBB) Sesi 2022 hingga 2025 membuat ketetapan dengan menubuhkan empat biro utama yang akan diberi tumpuan di bawah sayap wanita.

Ketua Wanita PBB, Dato Sri Fatimah Abdullah berkata, ia adalah biro politik, ekonomi, sosial dan kebajikan serta belia 1828.

“Jadi dengan tertubuhnya biro ini, ia mencerminkan penekanan kami untuk Sesi 2022 hingga 2025, pemilihan Ketua (Ketua Biro) sudah dibuat dan selepas ini mereka akan bermesyuarat dan merancang program yang akan dilaksanakan di bawah biro masing-masing.

“Untuk biro politik, kita akan bermesyuarat selepas ini, sasaran yang kita hendak capai iaitu cara-cara kita hendak melaksanakannya… ini akan kita bincang secara terperinci dalam mesyuarat biro politik ini,” katanya pada pada sidang media selepas mempengerusikan mesyuarat Mesyuarat Majlis Tertinggi Pergerakan Wanita PBB Sarawak 2022-2025, Bil 1/2022 di Dewan PBB, Petra Jaya di sini, semalam.

Fatimah berkata, pergerakan itu membuat ketetapan di bawah biro politik untuk menambah keahlian ahli parti PBB di Sarawak ini terutama dalam kalangan wanita.

Katanya, jumlah keseluruhan ahli PBB adalah sebanyak 356,972 yang mana daripada jumlah tersebut 171,560 adalah wanita.

“Sebab kita dapati sekarang ini bilangnya kurang daripada bilangan lelaki.

“Kita akan bekerja keras untuk memastikan bahawa ahli PBB kita akan bertambah dan saya tahu jentera wanita yang mempunyai kecekapan dalam bidang ini dan juga sangat komited bila diberi sesuatu tanggungjawab mereka akan menjalankannya dengan bersungguh-sungguh,” ujarnya.

Pada masa sama, Fatimah memberitahu bahawa mesyuarat itu juga memutuskan untuk menambahkan kawasan Dewan Undangan Negeri (DUN) daripada 11 kepada 13 zon.

“Untuk memastikan kecekapan dan juga pencapaian objektif dapat dicapai terutama apabila kita mengadakan program yang dirancang khas, jadi kita membahagikan kawasan DUN di Sarawak ini kepada 13 zon.

“Ini bagi memudahkan dan juga memastikan pelaksanaan program teratur, terancang dan berkesan, jadi 13 zon kita tubuhkan dan setiap zon juga ada ketua penyelaras dan timbalan masing-masing,” katanya.

Ketika ditanya sama ada pembahagian zon itu dahulunya memang ada dibuat atau tidak, Fatimah berkata, ia memang ada.

“Ada, tetapi kita ubah suai mengikut pengalaman kita yang lalu, ia lebih sesuai kalau ada kawasan DUN. Contonhya, Jemoreng dan Daro kalau dulu ia diletakkan bersama dengan Sempo, Sarikei dan Kuala Rajang tetapi dari segi geografinya ia lebih dekat dengan Dalat, Balingian dan Tellian.

“Jadi, kita ubah suai dari zon kerana ada juga zon yang terlalu besar bilangan DUN dalam zon tersebut, jadi kita pecah kepada dua lagi,” jelasnya.

Tambahnya, pertambahan zon itu dibuat supaya apabila mengadakan program ia lebih mudah untuk mengumpulkan golongan sasaran di kawasan tersebut.

“Dari segi penginapan, pengangkutan ia lebih mudah kalau mereka dikumpul sama dalam satu zon yang berdekatan, manakala dari segi kos kewangan pun kita boleh membuat penjimatan kalau ia dikumpul dalam satu zon yang berdekatan.

“Kita belajar dari pengalaman yang lalu, kita hendak pastikan objektif program dan aktiviti yang dijalankan itu betul-betul mencapai sasaran dengan itu dari segi kumpulan yang disasarkan itu mestilah kumpulan yang berdekatan antara satu sama lain dan mudah untuk mereka bergerak dan berkumpul,” katanya.

See author's posts


Sanggup berbaris seawal 6.00 pagi

ELLIE EDWARD

BINTULU: Bank Simpanan Nasional (BSN) Cawangan Bintulu menjadi tumpuan pengunjung untuk urusan pengeluaran dan penyimpanan duit mereka.

Hasil tinjauan pihak Utusan Sarawak pagi semalam mendapati pengunjung bank berkenaan telah berbaris panjang mengelilingi blok bangunan di sekitar bank berkenaan.

Keadaan ini berikutan urusan pengeluaran duit bagi Bantuan Prihatin Nasional (BPN) dan Bantuan Sara Hidup (BSH).

Bagaimanapun didapati keadaan di bank berkenaan agak terkawal mereka terpaksa berbaris panjang.

Malah ada juga yang terpaksa duduk di tepi jalan menunggu giliran.

Hasil temu bual bersama salah seorang yang turut serta berbaris menunggu giliran yang tidak mahu didedahkan indentiti berkata, beliau sudah menunggu dan berbaris di bank berkenaan seawal jam 6.00 pagi semalam.

“Kita sedia maklum bantuan ini penting di tambah lagi dekat hendak Raya dan Gawai.

“Kami yang berbaris ini adalah pelbagai latar belakang dan masyarakat yang ada di sini,” katanya.

Dalam pada itu, beliau berharap pihak bank berkenaan dapat mengurus mereka dengan lebih cekap dan efektif sudah supaya keadaan seumpama itu tidak berlaku dan lebih memberikan keselesaan kepada pelanggan.

See author's posts


Lapan didenda akibat memandu ketika mabuk

KUALA LUMPUR: Akibat memandu di bawah pengaruh alkohol, lapan lelaki masing-masing didenda RM2,200 hingga RM2,400 oleh Mahkamah Majistret di sini semalam.

Majistret Puteri Nursheila Rahimi menjatuhkan hukuman itu ke atas lapan lelaki berusia 28 hingga 57 tahun selepas mereka mengaku bersalah memandu kereta di bawah pengaruh alkohol antara 86 miligram (mg) hingga 149 mg dalam 100 mililiter darah, melebihi had yang ditetapkan iaitu 80mg.

Tertuduh ialah Ng Wei Kean, 28 ; Ong Hup Heng ,58 ; Lim Wang Sin ,36 ; Ooi Choo Ching ,38 ; Tan Wah On ,38; Tan Peng Koon ,50; Mak Wai Ming ,57 dan M. Segaran, 51.

Jika gagal membayar denda tersebut mereka akan dipenjara empat hingga lima minggu.

Mereka didakwa melakukan kesalahan itu di Jalan Kuchai Lama, Jalan Kepong, Jalan Kerinchi Link dan Jalan Duta Kiara di sini antara 10.15 malam dan 12.11 tengah malam, Rabu lepas dan semalam (10 dan 11 Jun).

Pertuduhan adalah mengikut Seksyen 45A(1) Akta Pengangkutan Jalan 1987 yang memperuntukkan hukuman denda maksimum RM6,000 dan boleh dipenjarakan sehingga 12 bulan serta lesen percubaan dibatalkan.

Pegawai Pendakwa Inspektor Abdullah Khazali memohon mahkamah menjatuhkan hukuman setimpal berbentuk pengajaran manakala kesemua tertuduh yang tidak diwakili peguam merayu hukuman denda minimum atas alasan mereka menanggung keluarga serta telah insaf. — Bernama

See author's posts


Djokovic mara dengan kemenangan straight-set

PILIHAN utama kejohanan, Novak Djokovic melangkah ke pusingan kedua Terbuka AS semalam ketika dia melancarkan percubaannya untuk memenangi Grand Slam ke-18 dengan kemenangan straight-set.

Pemain nombor satu dunia itu menyingkirkan pemain yang kurang terkenal  Damir Dzumhur dari Bosnia dan Herzegovina 6-1, 6-4,6-1 di Stadium Arthur Ashe yang kosong di New York.

Superstar Serbia itu hanya mengambil masa 23 minit untuk memenangi set pertama sebelum mencatat kemenangan tipis dalam set kedua dalam tempoh hampir satu jam.

Dengan Rafael Nadal dan Roger Federer tidak hadir, Djokovic ingin merapatkan jurang ke atas mereka dalam perlumbaan untuk rekod Grand Slam perseorangan lelaki sepanjang masa.

Djokovic kini mempunyai 17, di belakang Nadal, 19 dan Federer, 20.

Sebelumnya, pilihan kelima Alexander Zverev dipaksa bekerja keras sebelum melangkah ke pusingan kedua Terbuka AS berikutan perlawanan selama tiga jam dengan finalis 2017, Kevan Anderson.

Pemain Jerman itu, yang meraih gelaran Grand Slam pertamanya, memenangi set pertama selepas tie-break 7-6 (7/2) sebelum kalah set kedua 7-5 di Stadium Arthur Ashe yang kosong.

Akhirnya, pemain berusia 23 tahun itu terbukti terlalu kuat untuk pemain veteran dari Afrika Selatan, memenangi set ketiga 6-3 dan keempat 7-5.

Pemain pilihan keempat, Stefanos Tsitsipas mara ke pusingan kedua kejohanan Flushing Meadows, yang dimainkan tanpa kehadiran peminat kerana Covid-19, dengan kemenangan straight-set ke atas pemain Sepanyol, Albert Ramos-Vinolas.

Pemain dari Greece itu hanya memerlukan satu jam 38 minit untuk menyingkirkan pemain nombor 41 dunia, 6-2, 6-1, 6-1.

Tsitsipas yang berusia 22 tahun, berada di kedudukan keenam dalam ranking ATP, akan bermain menentang pemain wildcard dari Amerika, Maxime Cressy setelah dia mengalahkan pemain Slovakia, Jozef Kovalik, yang berada di kedudukan ke-123 dunia, 6-1, 2-6, 6-4, 6-4.

Pemain dari Britain, Cameron Norrie menikmati satu kemenangan paling mengagumkan pada hari pertama, bangkit daripada ketinggalan dua set untuk menundukkan pemain pilihan kesembilan dari Argentina, Diego Schwartzman 3-6, 4-6, 6-2, 6-1, 7-5.

Dalam perlawanan lain acara lelaki pada hari pertama, pemain pilihan ke-12 dari Kanada, Denis Shapovalov memerlukan empat set untuk mengatasi pemain wildcard dari AS, Sebastian Korda.

Pemain kidal 21 tahun itu memenangi set pertama 6-4 sebelum kalah set kedua dengan skor yang sama. Tetapi dia bangkit untuk memenangi dua set seterusnya 6-3, 6-2.

Pemain dari Perancis, Gilles Simon menikmati kemenangan mudah ke atas Mohamed Safwat dari Mesir.

Pemain berusia 35 tahun itu menang 6-1, 6-4, 6-4.

Adrian Mannarino, juga dari Perancis, mengalahkan Lorenzo Sonego dari Itali 6-1, 6-4, 2-6, 6-3 dalam perlawanan yang berlangsung selama dua jam 41 minit. – AFP

See author's posts


Seluruh negara PKP kecuali Sarawak

KUALA LUMPUR: Seluruh negara, kecuali Sarawak, akan berada di bawah Perintah Kawalan Pergerakan (PKP) selepas kerajaan turut menguatkuasakan perintah itu di Perak, Kedah, Perlis, Negeri Sembilan, Pahang dan Terengganu mulai 22 Januari ini hingga 4 Februari depan.

Menteri Kanan (Kluster Keselamatan) Datuk Seri Ismail Sabri Yaakob berkata keputusan itu dibuat setelah terdapat peningkatan taburan kes positif Covid-19 dalam komuniti di negeri terbabit.

“Berdasarkan penilaian risiko dan atas nasihat KKM (Kementerian Kesihatan) kerajaan bersetuju supaya PKP dilaksanakan di negeri-negeri tersebut bagi mengekang penularan Covid-19,” katanya dalam sidang media perkembangan PKP, di sini semalam.

Kerajaan sebelum ini menguatkuasakan PKP di enam negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah mulai 13 hingga 26 Januari.

Pahang, Perak, Negeri Sembilan, Kedah, Terengganu dan Kelantan pula dikenakan Perintah Kawalan Pergerakan Bersyarat (PKPB) manakala di Perlis dan Sarawak pula diletakkan di bawah Perintah Kawalan Pergerakan Pemulihan (PKPP) sepanjang tempoh tersebut.

Pada 16 Januari lalu, PKP dilaksanakan di Kelantan hingga 26 Januari ini.

Berhubung pelaksanaan prosedur operasi standard (SOP) semasa PKP di negeri terbabit, beliau berkata SOP adalah sama seperti yang diumumkan sebelum ini, antaranya penduduk tidak dibenarkan keluar kecuali untuk membeli barangan keperluan serta pergerakan keluar masuk bagi semua kawasan PKP hanya boleh dilakukan dengan kebenaran polis.

Bagaimanapun katanya restoran, kedai, gerai makan, kenderaan bersaji, penjaja tepi jalan, medan selera, pusat penjaja, kiosk, gerai makan tepi jalan, kedai runcit dan kedai serbaneka dibenarkan beroperasi antara 6.00 pagi dan 8.00 malam.

Beliau berkata penjualan makanan hanya secara berbungkus untuk dibawa pulang, pandu lalu atau melalui perkhidmatan penghantaran mulai 6.00 pagi hingga 8.00 malam, manakala hospital dan klinik dibenar beroperasi 24 jam.

“Kedai farmasi dan kedai keperluan harian pula boleh beroperasi dari 6 pagi hingga 8 malam, stesen minyak boleh beroperasi dari 6.00 pagi hingga 10.00 malam kecuali di lebuh raya selama 24 jam,” katanya.

Sementara itu, Ismail Sabri berkata PKP Diperketatkan (PKPD) di Apartment Amber Court, Bentong, Pahang  akan ditamatkan esok seperti yang dijadualkan, susulan trend penurunan kes Covid-19 yang dilaporkan dan tiada lagi sampel saringan menunggu keputusan.

Turut ditamatkan esok ialah PKPD di Pusat Pemulihan Akhlak di Muar, Johor, kecuali bagi blok petempatan di blok C dan blok sekolah yang dilanjutkan hingga 3 Februari depan berikutan terdapat 85 baki kes aktif di blok berkenaan. – Bernama

See author's posts


Legenda United meninggal dunia

BEKAS pemain pertahanan Manchester United, Tony Dunne, yang bermain dalam pasukan pertama mereka yang memenangi Piala Eropah pada tahun 1968, telah meninggal dunia pada usia 78 tahun.

Pemain pertahanan kiri dari Ireland itu merupakan sebahagian daripada pasukan yang mengalahkan Benfica 4-1 di Wembley dalam final Piala Eropah 1968 bersama George Best dan Bobby Charlton, dan di bawah pengurus United yang hebat Matt Busby.

Dunne dibeli oleh Busby dengan harga 5,000 pound pada tahun 1960 dan menghabiskan 13 tahun di Old Trafford, juga memenangi dua kejuaraan Divisyen Satu, pada tahun 1964-65 dan 1966-67, dan Piala FA 1962-63. Dia hanya menjaringkan dua gol.

Manchester United mengumumkan kematian Dunne di Twitter pada lewat malam Isnin.

“Salah satu pemain pertahanan kami yang paling hebat,” mula pos tersebut.

“Bahagian penting daripada pasukan yang memenangi Piala Eropah 1968. Seorang pemain yang membuat 535 penampilan dengan jersi merah Manchester United. Takziah kami ucapkan kepada orang-orang yang disayangi Tony Dunne. Semoga dia berehat dengan tenang.”

Kelab Dublin, Shelbourne, di mana Dunne memulakan kariernya, juga menyampaikan ucapan takziah mereka.

“Shelbourne FC sedih untuk menyampaikan ucapan takziah kepada keluarga dan rakan-rakan bekas pemain Shels pemenang Piala FAI, Tony Dunne setelah pemergiannya. Tony mempunyai karier yang gemilang. RIP Tony.”

Dunne, yang membuat 33 penampilan untuk Republik Ireland, meninggalkan Old Trafford dengan perpindahan percuma pada tahun 1973 untuk menyertai Bolton. Dia mengakhiri karier bermainnya dengan 12 penampilan untuk Detroit Express dalam Liga Bola Sepak Amerika Utara pada tahun 1979.

Bolton, di mana Dunne memenangi gelaran Divisyen Dua, berkata mereka “sedih mengetahui” pemergiannya. Hanya tujuh pemain yang tampil lebih banyak untuk United berbanding Dunne 535 – Ryan Giggs, Bobby Charlton, Paul Scholes, Bill Foulkes, Gary Neville, Wayne Rooney dan Alex Stepney. – AFP

See author's posts